Mendiang Ewe dalam kes rasuah Guan Eng bimbang keselamatan, kata pegawai SPRM

Mahkamah Sesyen Kuala Lumpur hari ini diberitahu bahawa Pengarah Urusan Ewein Zanith Sdn Bhd (EZCB) Datuk Ewe Swee Kheng, meluahkan rasa kebimbangan akan keselamatannya selepas membuat pendedahan berkaitan kes rasuah bekas Ketua Menteri Pulau Pinang Lim Guan Eng, berhubung projek pembinaan jalan utama dan terowong dasar laut di negeri itu.

Penolong Penguasa Suruhanjaya Pencegahan Rasuah Malaysia (SPRM) Muhammad Nazree Mansor, 32, berkata demikian ketika membacakan rakaman percakapan Ewe yang diambilnya di pejabat SPRM Pulau Pinang pada 14 Ogos 2021, menurut laporan Bernama.

Mendiang Ewe yang sepatutnya dipanggil sebagai saksi pendakwaan ke-15 meninggal dunia, selepas dilaporkan terjatuh di sebuah unit kondominium mewah di Jalan Kelawei, Pulau Pinang, pada 5 Okt 2021.

Muhammad Nazree, yang juga saksi pendakwaan ke-15, yang dipanggil semula untuk memberi keterangan berkata, Ewe memaklumkan sekiranya terdapat pihak yang mengetahui beliau membuat pendedahan itu, beliau bimbang ia akan memberikan implikasi yang buruk kepadanya.

Menurut saksi itu, rakaman percakapan Ewe menyatakan, “Saya berasa sedikit bimbang dengan keselamatan saya selepas membuat pengakuan ini. Tetapi saya akan berjaga-jaga selepas ini.”

Pegawai perakam itu berkata, mendiang turut menyatakan semasa pihak SPRM memulakan penyiasatan berhubung isu projek pembinaan jalan dan terowong, Parti Pakatan Harapan memegang pemerintahan di negara ini.

“YB LGE juga terlepas dari kes mahkamah berkaitan dengan skandal banglo yang dihadapinya yang mana saya (Ewe) tahu YB LGE adalah ‘untouchable’ pada masa itu,” kata saksi berkenaan yang membacakan rakaman percakapan mendiang.

Tambah Muhammad Nazree, mendiang juga menyatakan beliau ada mendengar banyak cerita bahawa Lim ada menerima wang daripada syarikat kontraktor, dan beliau perlu menceritakan perkara sebenar kerana jika dirahsiakan hal itu, tiba masa ianya akan terbongkar dan menjejaskan perniagaannya.

Menurut saksi itu, Ewe juga menyatakan beliau tidak pernah dipaksa untuk memberi pernyataan itu, dan apa yang diceritakan kepada pihak SPRM adalah perkara yang sebenar, selain memaklumkan pertambahan pernyataan percakapan itu dibuat berkaitan perjumpaan dan pertolongan Lim kepadanya.

Rakaman percakapan mendiang telah diambil oleh SPRM sebanyak enam kali termasuk rakaman percakapan terakhir pada 14 Ogos 2021.

Selain itu, Muhammad Nazree berkata, Ewe menerusi rakaman percakapannya menyatakan bahawa Lim ada berjumpa dengannya dan memaklumkan, beliau sudah ada satu projek yang boleh menolongnya iaitu projek terowong di Pulau Pinang, yang mana ia adalah projek kerajaan negeri.

“Beliau (Lim) juga beritahu saya projek itu akan diberikan kepada syarikat Consortium Zenith Beijing Urban Construction Group (CZBUCG) milik Datuk Zarul Ahmad Mohd Zulkifli. YB LGE menyuruh saya untuk berjumpa dengan wakil CZBUCG iaitu Datuk Zarul untuk ‘deal’, bagi penjualan tanah kepada syarikat saya (EZCB).

“YB LGE juga beritahu saya jika ‘deal’ saya dengan Datuk Zarul berjaya, saya boleh ‘control’ duit kerana syarikat itu tidak ‘power’. Saya juga ada meminta bantuan dengan YB LGE dalam penamaan syarikat EZCB sebagai pemilik tanah Lot 702, yang telah diberikan kepada CZBUCG daripada Kerajaan Negeri Pulau Pinang.

“Berkaitan dengan projek lebuh raya dan terowong, saya memang berminat untuk memajukan tanah Lot 702 itu. Pada masa itu, saya mengenali Datuk Zarul melalui media yang dikenali sebagai ‘6 Billion Dollar Man’,” menurut rakaman percakapan Ewe itu.

Sementara itu, Muhammad Nazree tidak bersetuju dengan cadangan peguam Gobind Singh Deo, yang mewakili Lim bahawa mendiang Ewe tidak memberi keterangan secara sukarela ketika rakaman percakapannya diambil pada 14 Ogos 2021, dan disebabkan itu ia bertentangan dengan keterangan lain.

Disoal peguam itu berhubung kematian Ewe sebelum saksi itu dipanggil untuk memberi keterangan dalam perbicaraan kes rasuah Lim, Muhammad Nazree berkata beliau hanya mengetahui mengenai kematian Ewe dari laporan media dan tahu siasatan telah dilakukan oleh pihak polis.

Lim berhadapan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta, dalam membantu syarikat milik Zarul Ahmad mendapatkan projek pembinaan bernilai RM6,341,383,702, di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan berhampiran The Garden Hotels, Lingkaran Syed Putra, Mid Valley City, di sini pada Mac 2011.

Setiausaha Agung DAP itu, turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat, yang didakwa mempunyai kaitan dengan projek terowong dasar laut itu.

Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.

Perbicaraan di hadapan Hakim Azura Alwi bersambung esok.


PAS kekal dalam PN, tiada keputusan terima syarat UMNO

Jawatankuasa Kerja PAS Pusat yang bermesyuarat hari ini (8 Oktober 2022) hanya membuat tiga ketetapan penting, sekali gus tidak membuat keputusan untuk keluar daripada Perikatan Nasional (PN), yang turut dianggotai bersama Bersatu dan beberapa parti lain.

Pada masa sama, jawatankuasa berkenaan juga tidak membuat keputusan untuk menerima kata dua dan syarat yang ditetapkan oleh UMNO untuk membolehkan kerjasama dijalin dalam menghadapi Pilihan Raya Umum Ke-15 (PRU-15).

Ketetapan yang dibuat jawatankuasa itu sekali gus menunjukkan PAS masih kekal di dalam PN.

Presiden PAS Tan Sri Abdul Hadi Awang dalam kenyataan selepas mesyuarat jawatankuasa itu di ibu negara hari ini (8 Oktober 2022) berkata parti itu telah membuat tiga ketetapan penting.

Beliau berkata PAS akan terus melakukan usaha supaya ketiga-tiga parti – PAS, Bersatu, UMNO – bergabung menerusi polisi penyatuan ummah bagi menjamin kestabilan politik negara dan menghadapi PRU-15.

Tiga ketetapan yang dibuat jawatankuasa itu hari ini ialah:

1. PAS tetap akan meneruskan usaha penyatuan ummah melibatkan ‘komitmen’ ketiga-tiga parti teras-Melayu bagi menghadapi PRU-15, seterusnya menjamin kestabilan politik negara pasca-PRU-15;

2. PAS berpandangan perlu ada ‘keanjalan’ dalam rundingan dengan pihak UMNO dan Bersatu, termasuklah berkenaan syarat-syarat yang dikemukakan dan rundingan kerusi yang sedang diusahakan; dan

3. PAS yang menerajui kerajaan Kelantan, Terengganu dan Kedah tidak akan membangkitkan tentang pembubaran Dewan Undangan Negeri (DUN) dalam tempoh terdekat, bagi menumpukan kepada persiapan menghadapi musim tengkujuh yang dijangka pada pertengahan November sehingga Mac 2023, di samping usaha dan langkah pemulihan ekonomi pasca Covid-19.

Bagaimanapun, mesyuarat jawatankuasa itu tidak menyatakan sama ada PAS telah menyediakan pelan kedua jika penyatuan ummah yang diusahakan itu gagal menjadi kenyataan.

Sebelum ini, Bersatu tidak mengenakan sebarang syarat kepada PAS untuk kekal di dalam PN dan bekerjasama, sebaliknya UMNO memberi kata dua dan meletakkan tiga syarat kepada parti Islam itu sekiranya mahu bekerjasama.

2 Oktober lalu, Presiden UMNO Datuk Seri Ahmad Zahid Hamidi memberi kata dua dan meletakkan tiga syarat kepada PAS jika mahu meneruskan kerjasama.

Tiga syarat berkenaan ialah:

Namun, syarat yang diletakkan itu dilihat bertentangan dengan matlamat utama PAS untuk menyatupadukan Melayu dan Islam atas dasar perpaduan ummah yang diperjuangkan selama ini.

Mursyidul Am PAS Datuk Hashim Jasin ketika mengulas syarat yang dikenakan UMNO itu sebelum ini berkata kedua-dua – Bersatu dan UMNO – sama penting dan tidak boleh memilih salah satu sebaliknya mahu kerjasama dijalinkan sesama parti tersebut.

“Kalau dia (UMNO) boleh minta dekat kita supaya pilih salah satu, suruh mereka (UMNO) pilih dua-dua (PAS dan Bersatu) sekali kalau tidak, tak bermakna agenda perpaduan ummah ini,” katanya.


Ada usaha cuba pecah belah gabungan parti dalam PN, kata Muhyiddin

Terdapat usaha daripada parti lawan yang cuba memecah-belahkan persefahaman gabungan parti dalam Perikatan Nasional (PN) kerana ukhwah baik yang terjalin selama ini, kata Tan Sri Muhyiddin Yassin.

Pengerusi PN itu menggesa agar semua parti gabungan agar tidak terpengaruh dengan usaha-usaha daripada parti lawan yang cuba menimbulkan perpecahan antara sama lain sebaliknya menggesa agar kembali mengukuhkan dan memperkuatkan jentera parti.

“Kumpulan muafakat kita hari ini Perikatan Nasional kita ini mesti menjadi satu gerakan politik yang kuat dan kukuh… Tidak ada isu-isu yang boleh melemahkan kita.

“Memang bila sudah kita berada di sini dalam situasi yang agak lebih kuat dan kukuh ada pihak-pihak yang mahu memecahbelahkan kita,” katanya semasa Majlis Makan Malam PN Selangor malam ini.

Menurut Muhyiddin, langkah tersebut dilakukan oleh musuh politik yang bimbang dengan kekuatan dan perpaduan sesama parti dalam PN.

“Mereka takut pada kita, Mereka rasa bimbang dengan kekuatan dan perpaduan kita.

“Dan sebab itu mereka ambil satu cara baik secara langsung ataupun tidak langsung untuk memecahbelahkan kita,” terangnya.

Terdahulu, Pesuruhjaya Pas Selangor Datuk Ahmad Yunus Hairi semasa ucapannya juga menyentuh berhubung usaha pihak lawan tertentu yang cuba mencari jalan bagi memastikan semua parti dalam PN berpecah belah.

“Ramai musuh-musuh kita, mereka mahu memecahbelahkan kita, sudah tentu… Apabila ada kumpulan yang cuba mencetuskan provokasi mengusik kebersamaan kita dalam Perikatan Nasional.

“Sebab itu saya katakan, musuh kita sentiasa ada nak memecahbelahkan PAS dalam Perikatan Nasional,” katanya.

Ahmad Yunus juga menafikan dakwaan laporan mengatakan PAS Selangor memboikot PN seperti yang dilaporkan oleh pihak media baru-baru ini.

Mengulas lanjut, Muhyiddin berkata mujur perkara tersebut disedari lebih awal kerana langkah pencegahan lebih awal dapat diambil bagi mengelak berlaku krisis yang lebih teruk tercetus sesama rakan dalam PN.

“Elok juga kita sedar, ada usaha sebegitu,” katanya lagi.

Dalam perkembangan lain, Presiden UMNO, Datuk Seri Ahmad Zahid Hamidi baru-baru ini meletak tiga syarat kepada PAS yang perlu dipenuhi jika mahu terus bekerjasama dengan mereka, antaranya PAS perlu keluar daripada gabungan PN serta memutuskan hubungan politik dengan Bersatu.


Noraini tak dipaksa lepas kerusi Ketua Wanita UMNO: Setiausaha

Wanita UMNO hari ini (6 Februari) menafikan dakwaan dan khabar angin bahawa ketua sayap Wanita parti itu Datuk Seri Noraini Ahmad telah diminta berundur untuk memberi laluan kepada Tan Sri Shahrizat Abdul Jalil kembali menerajui sayap itu.

Setiausaha Wanita UMNO Datuk Rosni Sohar juga menafikan bahawa Noraini telah memanggil mesyuarat khas memaksa Ketua Wanita Negeri menyatakan sokongan daripada setiap bahagian kepadanya.

“Pelbagai tohmahan telah berlegar di media sosial tentang sokongan terhadap Ketua Wanita UMNO Malaysia. Ada tabloid yang mengeluarkan kenyataan kononnya Wanita dari bahagian tertentu minta Noraini berundur diri dan ada juga yang mengatakan bahawa Noraini telah memanggil mesyuarat memaksa Ketua Wanita Negeri menyatakan sokongan dari setiap Wanita Bahagian.

“Tak kurang juga yang telah mengeluarkan angka sokongan terhadap individu yang ingin bertanding. Saya ingin tegaskan disini saya selaku Setiausaha Wanita UMNO Malaysia bahawa tohmahan semua ini adalah tidak benar sama sekali,” katanya dalam kenyataan hari ini.

Rosni menjelaskan bahawa tiada mesyuarat khas ketua-ketua Wanita diadakan apa lagi paksaan supaya mereka memberikan sokongan kepada Noraini.

Katanya kebanyakan negeri yang menyatakan sokongan mereka terhadap Noraini dan Datuk Norliza Rahim untuk terus menerajui Wanita UMNO Malaysia adalah dengan kerelaan mereka sendiri, seiring dengan usul yang dibawa di Perhimpunan Agung Wanita yang lalu.

“Saya harap Wanita UMNO agar lebih fokus kepada persiapan untuk pilihan raya di enam Negeri yang bakal tiba. Wanita perlu tumpukan untuk memperbaiki dan mempertingkatkan gerak kerja. Jangan biarkan pemilihan menjejaskan gerak kerja yang telah dijalankan,” katanya.

Semalam, Berita Harian melaporkan seorang wanita bernama Azwati Abdul Halim, yang dinamakan sebagai anggota Wanita UMNO Titiwangsa, berkata Noraini telah didesak untuk tidak bertanding dalam pemilihan dalaman UMNO bulan depan.

Ini supaya Ahli Parlimen Parit Sulong itu boleh bertanggungjawab atau membetulkan kelemahannya dalam memimpin Wanita UMNO, Azwati dilaporkan berkata.

“Mengapa akar umbi memilih untuk menolak Noraini? Mengapa 147 Ketua Wanita Umno bahagian tidak lagi menyokong Noraini dan mahukan orang lain sebagai ketua mereka?

“Noraini tahu kenapa,” katanya dipetik sebagai berkata.

Terdahulu, Ketua Wanita UMNO Kota Melaka, Datuk Haryaty Hamdzah, berkata seramai 147 Ketua Wanita UMNO Bahagian membuat keputusan mahukan Shahrizat kembali memimpin sayap itu.

“Sebagai Ketua Wanita UMNO Bahagian, saya bersama 147 ketua wanita bahagian-bahagian seluruh negara sudah berjumpa Shahrizat secara bersemuka.

“Sebahagian besar kami sudah membuat pertimbangan dan kewarasan untuk meminta Shahrizat untuk kembali menerajui kepimpinan Wanita UMNO,” katanya.


Empat negara jiran Malaysia sudah catat kes cacar monyet

Kementerian Kesihatan Republik Indonesia (Kemenkes) menggesa orang ramai mengelak daripada bersentuhan langsung dengan pesakit cacar monyet kerana penyakit itu berjangkit melalui sentuhan.

Jurucakap Kemenkes Mohammad Syahril meminta orang ramai mengekalkan protokol kesihatan dan melaksanakan gaya hidup sihat sebagai langkah pencegahan.

Menurutnya penularan utama cacar monyet berlaku kerana hubungan langsung dengan penghidap.

“Jadi, protokol kesihatan bukan sahaja digunakan untuk mencegah Covid-19 tetapi juga untuk mencegah semua jenis penyakit berjangkit termasuk cacar monyet,” katanya.

Cacar monyet boleh berjangkit melalui sentuhan dengan penghidap, termasuk berjabat tangan, berpelukan, dan tidur bersama.

Malah, penularan juga berlaku kerana tersentuh dengan barangan milik pesakit seperti selimut, tuala dan sebagainya.

Bagaimanapun, Syahril berkata orang ramai tidak perlu panik kerana tahap keparahan cacar monyet tidak lebih teruk daripada Covid-19.

“Jika dibandingkan dengan Covid-19 yang mencatatkan kadar kematian 10-15 peratus, cacar monyet hanya melaporkan satu peratus kematian daripada jumlah keseluruhan kes.

“Selain itu, cacar monyet adalah penyakit yang membatasi diri jika tiada faktor komorbid atau faktor memburukkan yang lain.

“Cacar monyet adalah penyakit yang mengehadkan diri. Dalam inkubasi 21 hingga 28 hari, pesakit akan pulih sendiri jika tiada jangkitan tambahan atau super infection,” katanya.

Kemenkes sebelum ini mengumumkan kes cacar monyet pertama di Indonesia pada Sabtu, 20 Ogos. Pesakit berusia 27 tahun itu disahkan positif penyakit itu selepas menjalani ujian PCR dua hari sebelum keputusan keluar.

“Pesakit itu baharu sahaja melancong di luar negara,” katanya.

Singapura juga sebelum ini melaporkan kes pertama cacar monyet bulan lalu dan telah mengesahkan 15 kes setakat 5 Ogos. Di tempat lain di Asia Tenggara, Filipina dan Thailand juga telah mengesahkan kes masing-masing.

Pertubuhan Kesihatan Sedunia telah mengisytiharkan kecemasan kesihatan global, dengan lebih 40,000 kes cacar monyet yang disahkan, termasuk segelintir kematian, di lebih 80 negara di mana virus itu bukan endemik.


Datuk Bandar sahkan SPRM serbu MBSA

Datuk Bandar Shah Alam, Datuk Zamani Ahmad Mansor, mengesahkan kehadiran pegawai Suruhanjaya Pencegahan Rasuah Malaysia (SPRM) ke pejabat Majlis Bandaraya Shah Alam (MBSA) di Seksyen 14, Shah Alam, Isnin lalu.

“Memang benar tetapi bukanlah serbu, saya juga tidak pasti, cuma kita belum dapat maklumat sebenar kes apa yang disiasat.

“Kita masih belum mendapat penjelasan lanjut dari SPRM. Pihak SPRM sahaja yang boleh mengesahkan,” katanya menurut laporan media hari ini.

“Apabila mereka masuk, mereka meminta fail (dokumen), kami memberi kerjasama dan memberikan apa yang mereka mahu lihat. Kita sedang menunggu laporan (daripada SPRM) untuk mengetahui sebab di sebalik serbuan dan apakah isunya, untuk mendapatkan gambaran lengkap.”

Media sebelum ini melaporkan SPRM menyerbu pejabat MBSA dalam siasatan dipercayai berkaitan projek tebatan banjir mega bernilai ratusan juta ringgit.

Menurut laporan itu, tiga individu ditahan reman untuk membantu siasatan kes itu.

Pengarah SPRM Selangor Datuk Alias Salim mengesahkan penahanan itu dan berkata kes itu disiasat mengikut Seksyen 18 Akta SPRM 2009.

Sebelum ini, media turut melaporkan enam individu termasuk empat wanita berusia antara 30 hingga 59 tahun ditahan bagi membantu siasatan berhubung kes mengemukakan tuntutan palsu bernilai hampir RM900,000 sekitar 2016 hingga tahun lalu.

Sumber berkata tiga suspek adalah ketua pegawai operasi, pengarah dan akauntan sebuah syarikat pembinaan yang mana mereka dipercayai berpakat untuk meluluskan pembayaran kepada dua syarikat yang terbabit dalam kerja menaik taraf saliran dan projek tebatan banjir di Selangor sedangkan kerja berkenaan tidak dilaksanakan.

Projek pertama adalah kerja-kerja menaik taraf saliran membabitkan nilai lebih RM250,000 manakala projek tebatan banjir bernilai lebih RM600,000.


PKPD tambahan di empat negeri susulan peningkatan kes Covid-19

Beberapa kawasan di Perak, Kuala Lumpur, Pahang dan Sabah dikenakan Perintah Kawalan Pergerakan Diperketat (PKPD) berkuat kuasa 28 Mei hingga 10 Jun ini, susulan peningkatan kes Covid-19.

Menteri Kanan (Keselamatan) Datuk Seri Ismail Sabri Yaakob berkata PKPD di Kuala Lumpur akan membabitkan semua blok Pangsapuri Permai dan blok C dan D di Pangsapuri Sri Penara di Cheras, susulan peningkatan ketara kes Covid-19 di dua kawasan itu.

“Sebanyak 78 kes positif telah dikesan hasil daripada 101 ujian saringan dilakukan di Pangsapuri Permai. Di Pangsapuri Sri Penara pula, terdapat 111 kes positif Covid-19 selepas 123 penghuni disaring,” katanya dalam kenyataan hari ini.

Katanya PKPD di Perak pula membabitkan Mukim Parit Buntar di Kerian yang merekodkan 82 kes positif Covid-19 setakat ini dengan kadar positiviti 13.1 peratus.

Sementara itu di Pahang, beliau berkata, dua lokaliti di Raub membabitkan Taman Dato’ Tengku Paris dan Felda Tersang 1, 2 dan 3 dalam Mukim Batu Talam serta dua mukim di Temerloh iaitu Mukim Perak dan Mukim Bangau, dikenakan PKPD.

Ismail Sabri berkata, PKPD di Sabah membabitkan empat kampung di daerah Kunak (Kampung Kabog, Kampung Kabog Baru, Kampung Kunak Darat dan Kampung Kunak 3), tiga lokaliti di Tawau (Kampung Sungai Pukul di Pulau Sebatik, Taman Desa Ranggu dan Taman Sawit Balung) serta sebuah kampung di Kota Belud iaitu Kampung Pirasan Ulu.

Katanya, PKPD di Rumah Awam Kos Rendah (RAKR) Pelagat 3, Besut di Terengganu yang dijadual tamat esok dilanjutkan sehingga 4 Jun berikutan masih berlaku penularan kes dalam kalangan penduduk dan kes baharu direkodkan dengan 42 individu disahkan positif Covid-19.

Selain itu beliau berkata, kluster rentas negeri terus merekodkan peningkatan sepanjang April hingga Mei.

Ismail Sabri berkata, dalam tempoh itu, sebanyak 19 kluster dicatatkan daripada keseluruhan 50 kluster akibat rentas negeri sejak awal tahun ini, membabitkan 6,291 kes.

“Dari segi bilangan kluster, setakat 20 Mei lepas, Kementerian Kesihatan (KKM) telah merekodkan 1,966 keseluruhan kluster sejak pandemik ini melanda negara kita.

“Daripada jumlah itu, terdapat 528 kluster aktif manakala 1,438 lagi kluster diisytiharkan tamat,” katanya.


Jalan bertampal, wakil rakyat kerap ke kenduri petanda besar PRU hampir?

Petanda besar pilihan raya umum ke-15 (PRU-15) bakal tiba sudah kelihatan, ia seakan sama seperti menentukan tarikh umat Islam berpuasa dengan melihat anak bulan.

Jika anak bulan dijadikan garis panduan dalam menentukan tarikh untuk berpuasa, tindak-tanduk pemimpin politik sejak kebelakangan ini boleh dijadikan isyarat PRU semakin hampir dekat.

Lagipun, UMNO baru-baru ini juga sudah mengumumkan akan mengadakan mesyuarat pada 30 September ini untuk membincangkan tarikh PRU-15 dikalangan pemimpin tertinggi mereka, langkah yang sudah cukup menunjukkan pembubaran Parlimen semakin hampir.

Bagi rakyat pula, apabila jalan raya berlubang ditampal dan wakil rakyat kerap turun ke kenduri di kampung, ia adalah petanda jelas semakin hampir PRU bakal diadakan.

Di bandar mahu pun di kampung, jentera dan tar jalan dibawa dengan lori sibuk keluar dan masuk bagi membaiki jalan yang berlubang.

Malah, wakil rakyat atau pemimpin politik di kawasan tersebut turun untuk melihat kerja-kerja membaiki jalan yang dijalankan, sekurang-kurangnya ia dapat menunjukkan kepada rakyat kerja yang sedang berjalan itu disebabkan hasil usaha mereka.

Selain itu, wakil rakyat akan cuba memenuhi setiap jemputan kenduri yang diadakan, cara berkempen paling mudah dan menjimatkan kerana tidak perlu mengeluarkan wang ringgit.

Apabila semakin hampir PRU, wakil-wakil pemimpin politik di sesebuah kawasan akan sibuk mencari penduduk yang mahu mengadakan kenduri, tidak kurang juga akan ada yang memberi sumbangan sama ada dengan wang ringgit atau dengan memberi beras atau telur kepada penganjur.

Pelbagai aktviti riadah dan pertandingan diadakan di kampung, sukan rakyat paling digemari ahli politik. Penduduk kampung akan disajikan dengan pertandingan bola sepak tujuh sebelah, lari dalam guni, membawa bola ping pong dalam sudu dan pelbagai sukaneka diadakan untuk menarik orang ramai bagi mengenali calon sesebuah parti politik.

Kebiasaannya, acara sukan rakyat ini sangat sinonim dengan kempen diadakan UMNO. UMNO tidak mengadakan ceramah mega dan raksasa seperti pembangkang kerana mereka sejak sekian lama lebih kepada sentuhan peribadi untuk mendapatkan sokongan pengundi.

Bagi pembangkang, corak kempen dengan mengadakan ceramah mega dan besar sejak sekian lama menjadi pilihan utama mereka kerana apabila ramai orang turun mendengar ceramah ia akan menunjukkan kekuatan mereka dalam mengumpulkan ribuan penyokong yang hadir.

Seperti PRU-14 lalu, limpahan orang ramai hadir ke ceramah untuk mendengar ucapan tokoh seperti Tun Dr Mahathir Mohamad dan calon-calon gergasi daripada Pakatan Harapan (PH) yang lain.

Terbukti, kempen dengan mengadakan ceramah besar dan mega membuahkan hasil, akhirnya UMNO dan Barisan Nasional (BN) tersungkur.

Bagaimanapun, senario politik sudah bertukar kerana jumlah pengundi sudah meningkat, cara berkempen secara fizikal sudah kurang popular dan media sosial yang menjadi platform utama anak muda menjadi pilihan utama parti-parti politik untuk mendekatkan diri.

Namun, mengambil sampel dua Pilihan Raya Negeri (PRN) Melaka dan Johor baru-baru ini, nampaknya pengundi muda masih kecil dan tidak berminat dengan politik. Perkara ini sangat mengusarkan kerana jika peratusan pengundi sangat rendah, parti yang berkelebihan untuk menang besar pastinya UMNO dan BN.

Fikirlah masak-masak sama ada hendak memilih calon bijak, berpengalaman atau hebat berkata-kata kerana ia melibatkan masa depan negara dan keluarga mereka sendiri.

Tepuk dada tanya iman, kita hendak memilih pemimpin untuk membela atau sekadar menjadi setem getah kepada sistem demokrasi melibatkan pilihan raya penuh dengan janji dan manifesto yang hanya sedap didengar tetapi akhirnya semua ke laut.

Pengundi perlu membuat penilaian tepat kerana tempoh lima tahun mendatang akan menjadi penentu masa depan negara, sama ada menjadi lebih buruk atau lebih baik.


RUU antigangguan seksual lulus walaupun perbahasan panas

Dewan Rakyat meluluskan Rang Undang-undang (RUU) Anti-Gangguan Seksual petang tadi (20 Julai 2022) walaupun bimbang undang-undang yang dicadangkan itu mempunyai jurang ketara yang boleh menafikan pengadu mendapatkan penyelesaian diperlukan dan kekurangan mekanisme pencegahan untuk melindungi mangsa.

Bagaimanapun, keputusan hari ini kekal sebagai kemenangan kecil bagi wanita yang telah memperjuangkan undang-undang untuk membendung gangguan seksual selama lebih tiga dekad.

Undang-undang itu, yang pertama kali dibentangkan pada 2018 selepas 30 tahun dibuat, diluluskan melalui pengundian blok. Bacaan kali pertama RUU itu dibuat pada 15 Disember tahun lalu.

Kebanyakan kebimbangan yang dibangkitkan mengenai RUU itu tertumpu kepada tribunal yang akan mengendalikan aduan gangguan seksual.

Semasa perbahasan, bekas menteri undang-undang Datuk Seri Azalina Othman Said mempersoalkan rasional di sebalik melantik Ketua Setiausaha (KSU) Pembangunan Wanita, Keluarga dan Masyarakat sebagai pentadbir khas antigangguan seksual dalam undang-undang yang dicadangkan.

Azalina, Ahli Parlimen Barisan Nasional Pengerang yang merupakan antara suara utama yang berjuang untuk merealisasikan RUU itu, berkata pelantikan seorang individu untuk peranan itu boleh dicabar di bawah undang-undang pentadbiran kerana menyalahi peraturan, tidak rasional dan tidak munasabah di mahkamah, kerana ia tidak berlaku di mana-mana tempat lain di dunia di mana undang-undang sedemikian wujud.

Bekas menteri itu berkata beliau mendapati tidak boleh diterima hanya seorang individu iaitu KSU dilantik sebagai pentadbir.

Menteri Pembangunan Wanita, Keluarga dan Masyarakat Datuk Seri Rina Harun bagaimanapun menjelaskan, pentadbir tidak akan mengendalikan aduan kerana peranannya adalah pentadbiran semata-mata.

Di bawah undang-undang, Tribunal Anti-Gangguan Seksual yang dicadangkan akan diberi kuasa, antara lain, untuk memberikan pampasan dan mengarahkan responden untuk membuat permohonan maaf rasmi kepada pengadu.

Antara penalti yang akan dikenakan ialah pampasan atau ganti rugi yang perlu dibayar tidak melebihi RM250,000 bagi sebarang kehilangan atau kerosakan yang dialami oleh pengadu. Defendan yang gagal mematuhi keputusan tribunal boleh didenda atau dipenjarakan.

Terdapat juga kebimbangan mengenai komposisi jantina tribunal iaitu perkara yang dibangkitkan oleh Ahli Parlimen DAP Kulai Teo Nie Ching dari Pakatan Harapan.

Sebelum ini, Pertubuhan Bantuan Wanita menyatakan ketiadaan peruntukan penting yang akan menghalang penganiayaan sekiranya aduan telah difailkan, meluaskan skop definisi untuk memasukkan gangguan seksual sebagai lebih daripada tindakan yang diarahkan antara dua orang dan tugas organisasi untuk mencegah dan menangani masalah gangguan seksual.

Tidak jelas sama ada kebimbangan ini telah ditangani sepenuhnya dalam RUU yang baharu diluluskan itu.

Rina, semasa menggulung perbahasan, berkata meluluskan RUU itu adalah “langkah pertama bagi Malaysia untuk menyediakan perlindungan (kepada mangsa) daripada gangguan seksual.”

Sebelum itu, Dewan Rakyat kecoh gara-gara isu seksis dibangkitkan apabila berlaku pertikaman lidah antara Datuk Seri Tajuddin Abdul Rahman (BN-Pasir Salak) dan beberapa ahli Parlimen pembangkang.

Kekecohan itu bermula apabila Tajuddin bangkit mencelah ketika Azalina membahaskan RUU itu, membuat kenyataan yang mengaitkan dirinya sebagai seksis.

Pada Selasa, Nie Chingmembuat kenyataan bahawa Tajuddin bersama-sama Ahli Parlimen Baling (Datuk Seri Azeez Abdul Rahim) dan Ahli Parlimen Kinabatangan (Datuk Seri Bung Moktar Radin) sebagai seksis dan sering membuat kenyataan gangguan seksual terhadap ahli Parlimen wanita.


Pemuda UMNO menangis selepas beri Najib Anugerah Tokoh Pemuda

Tangisan perwakilan Pemuda UMNO pecah di Pusat Dagangan Dunia (WTC) hari ini saat Anugerah Tokoh Pemuda 2023 kepada bekas perdana menteri, Datuk Seri Najib Razak diumumkan.

Ketua Pemuda UMNO, Dr Muhamad Akmal Saleh menyampaikan anugerah tersebut kepada anak Najib, Datuk Mohamad Nizar pada Perhimpunan Agung Pemuda UMNO 2023, hari ini.

Suasana bertukar sayu apabila Akmal dan Nizar dilihat sedih hingga mengalirkan air mata kemudian turut menyertai mereka ialah seorang lagi anak Najib iaitu Datuk Mohd Nazifuddin dan Naib Ketua Pemuda UMNO, Hairi Mad Shah.

Mereka kemudiannya berpelukan disambut laungan ‘malu apa bossku’ dan takbir oleh perwakilan.

Difahamkan Najib yang pernah memimpin Pemuda UMNO pada tahun 1987 hingga 1993 itu diberikan anugerah tersebut atas kecekalannya berdepan cabaran dalam politik serta pembunuhan karakter sehingga dipenjarakan.

Najib kini sedang menjalani hukuan penjara 12 tahun selepas Mahkamah Persekutuan pada 23 Ogos 2022 mengekalkan sabitan dan hukuman terhadapnya termasuk denda RM210 juta dalam kes penyelewengan dana RM42 juta milik SRC International Sdn Bhd.


42 warganegara asing antara 364 kes import Covid-19 hari ini

Sebanyak 364 kes import yang turut membabitkan 42 rakyat asing, dikesan positif Covid-19 ketika memasuki negara ini dalam tempoh 24 jam sehingga 12 tengah hari tadi.

Angka itu menjadikan keseluruhan kes import Covid-19 sejak wabak yang boleh menyebabkan kematian itu merebak di negara ini awal 2020 lalu, meningkat kepada 10,228 kes.

Ketua Pengarah Kesihatan Tan Sri Dr Noor Hisham Abdullah berkata 3,179 kes daripada 3,543 jangkitan baharu Covid-19 hari ini pula melibatkan penularan tempatan yang turut membabitkan 132 rakyat asing.

Katanya dalam tempoh sama seramai 3,484 pesakit disahkan sembuh menjadikan kumulatif kes pulih sebanyak 2,705,292 atau 97.4 peratus daripada 2,776,699 kumulatif kes positif.

“Seramai 253 pesakit kini masih dirawat di unit rawatan rapi dengan 130 daripadanya memerlukan alat bantuan pernafasan.

“Sebanyak tujuh kluster baharu dikesan dalam tempoh 24 jam itu menjadikan keseluruhannya 6,150 kluster dengan 5,960 telah ditamatkan dan 190 lagi masih aktif.

“Daripada 3,543 kes harian yang dilaporkan pada hari ini, 53 kes atau 1.5 peratus adalah kategori 3, 4, dan 5; dan 3,490 kes (98.5 peratus) lagi adalah terdiri daripada kategori 1 dan 2,” katanya.

Sehingga kini 39,739 kes masih aktif di seluruh negara dengan 32,509 pesakit menjalani kuarantin di rumah; 3,574 ditempatkan di PKRC; 3,399 dimasukkan ke hospital; dan 253 rirawat di ICU, dengan 130 daripadanya memerlukan alat bantuan pernafasan.

Dr Noor Hisham juga memaklumkan tiada pertambahan jangkitan baharu melibatkan mangsa banjir, termasuk mereka yang ditempatkan di pusat pemindahan sementara (PPS).

Sehingga jam 3 petang tadi, 465 kes positif Covid-19 dikesan dalam kalangan mangsa banjir termasuk 15 kes di PPS, serta satu kluster.

Terdahulu beliau memaklumkan kadar kebolehjangkitan Covid-19 atau Ro/Rt pada jangkaan mengikut kes seharian semalam untuk seluruh negara adalah pada nilai 0.97.

Bagaimanapun, dua negeri – Sabah dan Perlis – merekodkan nilai Rt melebihi 1.00

Sabah mencatat nilai Rt 1.03, manakala Perlis 1.01. Nilai Rt di negeri lain adalah antara 0.86 dan 0.99.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.


Dasar Kerajaan PN berdasar prinsip hormat dan keadilan: Muhyiddin

Tan Sri Muhyiddin Yassin menghargai peranan masyarakat majmuk yang tinggal di Malaysia dengan menyifatkan pentadbiran Perikatan Nasional (PN) yang dipimpinnya mengamalkan dasar berlandaskan prinsip hormat dan keadilan kepada semua.

Perdana Menteri menggesa orang ramai supaya belajar untuk mengenali serta memahami satu sama lain tidak mengira bangsa dan agama demi menjaga keharmonian semua kaum yang tinggal di Malaysia ini.

“Saya ingin menegaskan bahawa dasar Perikatan Nasional sangat berlandaskan prinsip hormat, inklusif dan keadilan.

“Oleh itu, penting bagi kita untuk saling mengenal dan memahami keunikan budaya dan sejarah antara satu sama lain,” katanya selepas menghadiri Majlis Hi Tea sempena sambutan Hari Vaisakhi hari ini.

Muhyiddin berjanji masyarakat minoriti yang tinggal di Malaysia tidak akan dipinggirkan, disamping mengumumkan peruntukan RM3 juta untuk semua 120 kuil Sikh di negara ini. Jumlah itu meningkat berbanding hanya RM2.18 juta pada tahun 2020.

Bagaimanapun, Muhyiddin berkata kerajaan perlu berbelanja secara berhemah memandangkan kesan pandemik Covid-19 yang banyak memberi impak besar terhadap ekonomi dan juga pendapatan negara.

“Sudah banyak kita belanjakan wang tahun ni, tahun lepas. Apa sebab? Covid-19. RM340 bilion untuk pakej-pakej rangsangan, RM322 bilion untuk belanjawan,” katanya lagi.

Jelas Muhyiddin, pendapatan negara juga terkena tempias dan hasil negara juga berkurangan tidak sama sebelum pandemik tersebut merebak ke seluruh dunia, bagaimanapun kerajaan akan berusaha memastikan semua kehidupan rakyat di Malaysia terbela.

“What i am trying to say here, we don’t have much money left (Apa yang saya cuba nak sampaikan di sini, kita tak banyak wang lagi yang tinggal),” katanya.

“Kita tak ada banyak wang seperti sebelum ini, kerana perkara yang paling penting bagi kita adalah memastikan kehidupan kita; kita seharusnya dapat menguruskan diri dengan lebih baik,” katanya lagi.


Singapura lapor 11,504 kes Covid-19 hari ini, tertinggi dalam lebih 3 bulan

Singapura melaporkan jangkitan harian Covid-19 dalam tempoh 24 jam sehingga tengah hari tadi (28 Jun) melonjak ke paras tertinggi dalam tempoh tiga bulan dengan merekodkan 11,504 kes, termasuk 772 kes import.

Terdapat satu kematian hari ini, menjadikan jumlah pesakit meninggal dunia akibat komplikasi Covid-19 sejak awal 2020 lalu kepada 1,410 kes.

Kes cenderung meningkat pada Selasa, dengan Menteri Kesihatan Ong Ye Kung sebelum ini merujuk kepada corak sedemikian, menulis di Facebook pada Oktober 2021 bahawa angka akan “sentiasa meningkat selepas hujung minggu”.

Seramai 437 pesakit berada di hospital, menurut statistik jangkitan terkini di laman sesawang Kementerian Kesihatan (MOH) Singapura.

Data menunjukkan 36 pesakit memerlukan bantuan oksigen, manakala sembilan dimasukkan ke unit rawatan rapi.

Antara kes tempatan yang dilaporkan pada Selasa, 9,989 diuji menggunakan ujian pantas antigen (ART) dan telah dinilai doktor mempunyai simptom ringan dan berisiko rendah, kata MOH.

Baki 743 kes Covid-19 tempatan disahkan melalui ujian tindak balas rantai polimerase (PCR).

Nisbah jangkitan minggu ke minggu ialah 1.62. Angka di atas satu menunjukkan bahawa bilangan kes Covid-19 mingguan baharu semakin meningkat.

Nisbah jangkitan minggu ke minggu itu telah melebihi satu sejak 14 Jun lalu.

Sejak wabak Covid melanda, Singapura telah merekodkan 1,425,171 kes positif.

Sehingga Isnin, 96 peratus penduduk Singapura yang layak telah melengkapkan vaksinasi mereka di bawah program vaksinasi kebangsaan.

Kira-kira 78 peratus daripada jumlah penduduk telah menerima suntikan dos penggalak mereka. – CNA


Tak boleh rentas negeri sambut Aidilfitri: Syor KKM

Kementerian Kesihatan (KKM) mencadangkan pergerakan rentas negeri bagi menyambut Aidilfitri tahun ini ditangguhkan susulan situasi penularan pandemik Covid-19 yang masih membimbangkan.

Menteri Kesihatan, Datuk Seri Dr Adham Baba berkata, kebanyakan negeri ketika ini masih di bawah Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) sehingga 28 April ini.

“Memandangkan kes harian masih meningkat dan belum stabil, maka pergerakan ini perlu ditangguhkan. Program vaksinasi pun masih dijalankan,” katanya pada sidang media selepas melancarkan buku ‘Malaysia Health Sector Response to Covid-19: Perspectives From The Field’, hari ini.

Malaysia mencatatkan 1,889 kes Covid-19 semalam berbanding 1,767 kes pada Selasa.

Ditanya mengenai kemungkinan mereka yang sudah menerima dua dos suntikan vaksin dibenarkan untuk rentas negeri, beliau berkata, KKM masih menunggu dapatan daripada Pertubuhan Kesihatan Sedunia (WHO) serta Pusat Kawalan dan Pencegahan Penyakit yang berpangkalan di Amerika Syarikat.

Mengenai prosedur operasi standard (SOP) di bazar Ramadan, Dr Adham memaklumkan pihaknya menerima aduan mengenai kegagalan pematuhan SOP di beberapa lokasi bazar Ramadan di seluruh negara.

Katanya, kerajaan memandang serius mengenai perkara itu dan tidak menolak kemungkinan bazar Ramadan ditutup sekiranya terdapat kluster baharu dipercayai daripada aktiviti bazar.

“Kalau kluster bazar wujud, KKM akan lakukan siasatan melalui rekod aplikasi MySejahtera bagi mendapatkan punca yang tepat. Mudah bagi kita untuk kesan punca atau tempat bermula jangkitan. Sekiranya penganjur tidak bertanggungjawab, kita tidak teragak-agak kenakan kompaun,” katanya.

Mengenai kuasa pihak berkuasa tempatan (PBT) mengenakan kompaun kepada individu yang gagal mematuhi SOP, beliau berkata lantikan mengikut Seksyen 25 Akta Pencegahan dan Pengawalan Penyakit Berjangkit (Akta 342) itu bertujuan memastikan tahap pematuhan SOP di bazar Ramadan adalah tinggi.

Berkuat kuasa semalam, Kementerian Kesihatan telah menurunkan kuasa kepada Datuk Bandar, Yang Dipertua PBT dan pegawai penguat kuasa PBT Gred 19 ke atas, untuk mengkompaun kesalahan di bawah Akta 342 termasuk sebarang ketidakpatuhan SOP bazar Ramadan.


[KEMAS KINI] Kematian meningkat, 5,041 pesakit sembuh

Jumlah kematian akibat jangkitan Covid-19 di seluruh negara dalam tempoh 24 jam sehingga 12 tengah hari tadi meningkat kepada 102 pesakit, termasuk lima bukan warganegara, berbanding 91 kes semalam.

Ketua Pengarah Kesihatan Tan Sri Dr Noor Hisham Abdullah berkata angka kematian baharu itu menjadikan jumlah keseluruhan pesakit Covid-19 meninggal dunia sejak pandemik melanda negara kepada 6,260 kes.

“Kes kematian di Selangor meningkat daripada 34 yang dilaporkan semalam kepada 46 hari ini, manakala 16 kematian direkodkan di Kuala Lumpur, manakala 14 kematian turut dicatat di Negeri Sembilan,” katanya dalam kenyataan hari ini.

Beliau berkata dalam tempoh itu juga 5,041 pesakit disahkan sembuh menjadikan keseluruhannya sebanyak 747,338 kes sembuh daripada 844,870 kes kumulatif, dengan 91,272 kes lagi masih aktif.

“Seramai 964 pesakit kini dirawat di unit rawatan rapi manakala 452 pesakit memerlukan alat bantuan pernafasan,” katanya dalam kenyataan hari ini.

Terdahulu Dr Noor Hisham memaklumkan 8,574 kes baharu dilaporkan dalam tempoh 24 jam yang turut membabitkan 40 kes import, sementara daripada 8,534 kes tempatan, 1,447 melibatkan bukan warganegara.

Beliau berkata dalam tempoh 24 jam juga 16 kluster baharu dikesan dengan lapan daripadanya adalah jangkitan dalam komuniti, lima di tempat kerja dan tiga membabitkan kumpulan berisiko tinggi.

Tiga kluster komuniti dikesan di Kelantan membabitkan daerah Kota Bharu dan Tumpat, diikuti dua di Terengganu dan masing-masing satu di Pahang, Perak dan Sarawak.

Selangor merekodkan dua kluster tempat kerja diikuti Kuala Lumpur (dua) dan masing-masing satu di Negeri Sembilan dan Putrajaya. Selangor, Johor dan Kelantan masing-masing turut mencatatkan satu kluster kumpulan berisiko tinggi.

Dr Noor Hisham berkata berdasarkan data terkini pada 11 Julai 2021, nilai RT Malaysia adalah sebanyak 1.15 dengan Putrajaya kekal mencatat angka tertinggi iaitu RT 1.31.

Negeri lain yang mencatatkan RT melebihi 1.0 adalah Selangor (nilai RT 1.18), Wilayah Persekutuan Kuala Lumpur (nilai RT 1.17), Kedah (nilai RT 1.17), Pahang (nilai RT 1.14), Sabah (nilai RT 1.08), Melaka (nilai RT 1.08), Terengganu (nilai RT 1.08), Perak (nilai RT 1.07), Pulau Pinang (1.05), Negeri Sembilan (nilai RT 1.02), dan Johor (nilai RT 1.02).


Besar pengorbanan Muhyiddin hingga jawatan PM dilepaskan: Tajuddin

Pengorbanan Tan Sri Muhyiddin Yassin adalah besar sehingga sanggup melepaskan jawatannya dan kemudiaannya menyokong calon Perdana Menteri dari parti UMNO, kata Ahli Majlis Tertinggi UMNO, Datuk Seri Tajuddin Abdul Rahman.

Pengerusi Kelab Penyokong-Penyokong Kerajaan (Backbenchers) baharu itu berkata tidak dapat dinafikan tanpa jasa mantan Perdana Menteri itu yang membantu kebangkitan UMNO apabila kembali menerajui kerajaan semula selepas Datuk Seri Ismail Sabri Yaakob dilantik sebagai PM Kesembilan.

“Jika tidak mereka (Bersatu) boleh minta jawatan PM, Hamzah (Datuk Seri Hamzah Zainuddin) ke sesiapa yang nak… mereka boleh minta,” kata beliau dalam satu wawancara baru-baru ini.

Untuk rekod, Muhyiddin berundur selepas didesak sekumpulan 15 Ahli Parlimen (MP) UMNO diketuai Presidennya, Datuk Seri Ahmad Zahid Hamidi yang menarik sokongan terhadap Presiden Bersatu tersebut.

Walaupun kehilangan jawatan yang berpunca daripada tindakan 15 MP UMNO tersebut, Muhyiddin sebaliknya mengenepikan sengketa politik dan memberi sokongan kepada calon PM yang diletak UMNO serta mengajak rakan parti komponen dalam Perikatan Nasional (PN) untuk menyokong Ismail Sabri.

Ismail Sabri dan UMNO tidak akan dapat menerajui kerajaan semula tanpa sokongan daripada PAS dan GPS yang berada dalam PN dan mungkin akan menjadi pembangkang semula.

Mengulas lanjut, Tajuddin berkata faktor utama yang mungkin menjadi pertimbangan Muhyiddin untuk menyokong calon PM dari UMNO adalah disebabkan sudah serik dengan DAP semasa berada dalam Pakatan Harapan sebelum ini dan tidak mahu melihat parti itu kembali berkuasa di Putrajaya.

“Itu yang mendorong Muhyiddin untuk kekal bersama UMNO membentuk kerajaan sehingga sanggup jawatan Perdana Menteri pun ambil lah,” katanya lagi.

Untuk rekod, Ismail Sabri dilantik PM Kesembilan Malaysia selepas mendapat sokongan 114 MP daripada 220 kerusi Dewan Rakyat, susulan peletakan jawatan Muhyiddin pada 16 Ogos lalu.

Berhubung sokongan Muhyiddin kepada Ismail Sabri, beberapa syarat juga diletak termasuk memastikan Jemaah Menteri yang bakal dilantik bukan daripada individu yang berdepan sebarang pertuduhan jenayah di mahkamah.


‘Rakyat fikir jika undi BN bermakna beri kuasa pada Zahid memerintah’

Apakah memberi undi kepada calon Barisan Nasional (BN) sama seperti memberi kuasa kepada Presiden UMNO Datuk Seri Ahmad Zahid Hamidi untuk berkuasa menentukan masa depan negara?

Itu difikirkan oleh rakyat Malaysia yang akan mengundi pada Pilihan Raya Umum Ke-15 (PRU-15), Sabtu ini (19 November 2022).

Tetapi, Setiausaha Agung Perikatan Nasional Datuk Seri Hamzah Zainudin berpendapat pengundi, terutama orang Melayu, tidak mahu Zahid menjadi penguasa yang akan menentukan nasib mereka dan masa depan negara.

“Sekarang ini ramai orang Melayu fikirkan bahawa kalau dia undi BN – apakah undi itu beri satu kuasa kepada Zahid untuk menentukan masa depan negara?

“Rakyat keseluruhannya, khususnya orang Melayu kata, ‘kami tak mahu ini. Majoriti rakyat tidak mahu perkara ini berlaku.

“Tetapi ahli UMNO tentulah, presiden suruh buat apa pun buat. Tetapi kita bercakap tentang Melayu keseluruhan dan pengundi atas pagar.

“Saya fikir mereka sudah menyedari bahawa yang penting hari ini bukan mengenai parti, tetapi siapa yang kita mahu, nilai moralnya, yang penting, sikap kepimpinan yang ada,” katanya menurut MKini, hari ini (15 November 2022).

Hamzah yang juga calon Perikatan Nasional Parlimen Larut berkata kedudukan BN dan Zahid dalam PRU-15 ini adalah sama seperti dialami Datuk Seri Najib Razak pada PRU-14 lalu, apabila gabungan itu terpalit dengan skandal 1MDB.

Katanya, ramai orang Melayu membuat keputusan untuk menolak BN disebabkan Zahid, dan mereka tidak mahu imej Malaysia tercemar lagi.

Zahid yang juga Pengerusi BN sekarang ini berdepan 87 pertuduhan jenayah, termasuk rasuah, melibatkan berjuta-juta ringgit.

Sementara itu, Hamzah yakin daripada sokongan rakyat sekarang ini, Perikatan Nasional akan dapat menawan Perlis dan menakluki negeri-negeri utara Semenanjung serta menjadikannya kubu kuat Perikatan Nasional.

“Kita sudah dapat Kelantan, Terengganu dan Kedah. Dalam pilihan raya ini, kita akan ambil alih Perlis. Saya cukup yakin,” katanya.

Bagaimanapun, dia mengakui menawan kubu DAP di Pulau Pinang adalah satu tugas yang sukar.


Indonesia tutup permohonan baharu tenaga kerja

Indonesia menghentikan menerima permintaan baharu pekerja dari negaranya di semua sektor buat masa ini, kata Duta Besar Republik Indonesia ke Malaysia Hermono, hari ini.

“Kami telah menghentikan sementara pengambilan pesanan kerja baharu (untuk pekerja Indonesia).

“Bagaimanapun, pesanan kerja yang telah diluluskan boleh diteruskan,” katanya menurut laporan The Star.

Menurut sumber industri, kemungkinan salah satu sebab tindakan itu diambil ialah penggunaan Sistem Pembantu Rumah Dalam Talian (SMO) yang sepatutnya tidak terpakai kepada pembantu rumah Indonesia berikutan memorandum persefahaman (MOU) yang ditandatangani pada April.

Pada 1 April, Menteri Sumber Manusia Datuk Seri M Saravanan dan Menteri Tenaga Kerja Indonesia Ida Fauziyah menandatangani perjanjian persefahaman (MoU) di Jakarta mengenai Penggajian dan Perlindungan Pekerja Rumah Tangga Indonesia.

Di bawah MoU itu, Indonesia menetapkan pengambilan pekerja asing hanya dilakukan melalui apa yang dipanggil Sistem Satu Saluran (OCS).

OCS telah dipersetujui dalam memorandum untuk menyaring majikan dan memastikan hanya mereka yang layak boleh mengambil pekerja domestik Indonesia pada gaji bulanan minimum RM1,500.

Antara perkara lain yang digariskan dalam MoU itu ialah kelayakan cuti tahunan, hak untuk berkomunikasi, dan larangan menahan pasport pembantu rumah.

Sebelum ini, ejen bebas telah mengiklankan pekerja rumah Indonesia dan menawarkan SMO Jabatan Imigresen, yang membolehkan penukaran visa pelancong warganegara dari beberapa negara, termasuk Indonesia, kepada permit kerja.


Portugal bubar Parlimen selepas belanjawan ditolak

Majlis Negara Portugal, yang dipengerusikan Presiden Marcelo Rebelo de Sousa pada Rabu memutuskan untuk membubarkan parlimen selepas Ahli Parlimen menolak rang undang-undang belanjawan 2022.

Dalam satu kenyataan yang dilaporkan Bernama, pejabat presiden memaklumkan cadangan pembubaran parlimen itu turut mendapat sokongan kebanyakan anggota badan perundingan tersebut.

Presiden De Sousa dijangka mengumumkan tarikh pilihan raya awal sejurus selepas berunding dengan pemimpin parti politik utama, menurut Agensi Anadolu.

Rang undang-undang belanjawan 2022 yang dikemukakan kerajaan itu gagal mendapat sokongan parlimen minggu lepas.

Pilihan raya awal dijangka diadakan pada Januari, menurut media tempatan.

Parti Sosialis yang memerintah negara dengan memperoleh sokongan minoriti dan mendapat sokongan Parti Komunis dan Blok Kiri (BE), tidak menyokong belanjawan atas alasan janji meningkatkan gaji minimum dan pencen, membanteras kemiskinan dan mengurangkan cukai nilai tambah (VAT) ke atas bil elektrik tidak direalisasikan.

Perdana Menteri dari Parti Sosialis, Antonio Costa, yang membentuk kerajaan minoriti selepas pilihan raya pada Oktober 2019, telah berkhidmat selama enam tahun. Beliau dipilih semula pada 6 Okt 2019.

Tinjauan pendapat menunjukkan Parti Sosialis yang memerintah menjadi pilihan utama untuk memenangi pilihan raya, tetapi tidak pasti sama ada ia akan mampu membentuk kerajaan majoriti.


Individu 18 hingga 29 tahun paling ramai dijangkiti Covid minggu lalu

Seramai 9,373 individu berusia 0 hingga 80 tahun dan ke atas disahkan dijangkiti virus SARS-CoV-2 dalam tempoh seminggu lalu yang berakhir pada 8 Mei 2022.

Daripada jumlah itu, 2,190 kes positif Covid-19 membabitkan individu berusia 18 hingga 29 tahun, diikuti 2,160 kes (30 hingga 39 tahun), dan 1,449 kes (40 hingga 49 tahun).

Jumlah kes mengikut kategori umur yang lain ialah:

Sementara itu, daripada 2,153 kes baharu yang dilaporkan semalam, 1,524 melibatkan individu yang telah menerima suntikan dos penggalak vaksin Covid-19; 353 kes (lengkap dua dos); 226 (tidak divaksinasi); dan 50 belum lengkap vaksinasi.

Bagi sepanjang minggu berkenaan juga sebanyak 44 kes kematian akibat komplikasi Covid-19 dilaporkan.

Daripada jumlah itu, 14 kes melibatkan individu berusia 80 tahun dan ke atas; 12 kes (60-69 tahun); masing-masing lima kes kategori usia 40-49 tahun serta 70-79 tahun; empat kes (50-59 tahun); tiga kes (30-39 tahun); dan satu kes (0-4 tahun).


Tak perlu kalut nak PRU, tunggu habis penggal: Sanusi

Kerajaan tidak perlu terburu-buru mengadakan pilihan raya umum ke-15 (PRU-15) kerana masih banyak isu rakyat yang perlu diutamakan terlebih dahulu, kata Datuk Seri Muhammad Sanusi Md Nor.

Pengarah Pilihan Raya PAS Pusat itu berkata fokus kerajaan sepatutnya mencari jalan penyelesaian dalam menangani permasalahan dihadapi rakyat dan tidak terus bermain politik kerana ia tidak mendatangkan faedah kepada negara serta rakyat.

“Tak payah lagi nak tekan sesiapa atau nak berkelahi. Tunggu saja sampai hujung penggal, baru pilihan raya akan diadakan… Habis cerita.

“Sementara waktu yang ada ini, kita usahalah atasi apa jua masalah yang ada dalam negara ini. Tak perlulah sebarkan salah orang itu dan orang ini kerana semua itu tidak mendatangkan apa-apa faedah kepada negara,” katanya dipetik laporan portal SatuBerita.

Sanusi terdahulu melancarkan Majlis Penyerahan Bantuan Wang Ihsan kepada 358 ketua isi rumah di Pejabat Daerah dan Tanah Pokok Sena, Kedah, hari ini.

Jelasnya, PAS kekal dengan pendirian bahawa PRU sepatutnya diadakan selepas berakhir penggal ini serta tidak perlu diawalkan.

“Saya rasa di negeri-negeri tak ada isu (nak adakan pilihan raya awal) kerana Kelantan, Terengganu, Kedah, Kelantan, Negeri Sembilan, Pulau Pinang dan Selangor, semuanya buat kenyataan sama iaitu mahu menanti hingga habis penggal.

“Kalau yang nak PRU sangat itu, saya tak tahulah di peringkat mana tetapi saya takutlah nanti mereka kalah lagi teruk. Tunggulah sampai habis penggal dan tak payahlah kalut,” katanya lagi.

Terdahulu, semasa temu bual eksklusif bersama Nikkei Asia baru-baru ini, Perdana Menteri, Datuk Seri Ismail Sabri Yaakob memaklumkan yang beliau tetap menunggu waktu sesuai bagi mengadakan pilihan raya walaupun didesak pihak tertentu supaya mempercepatkannya.


Isu jemputan Bersatu sertai MN, Annuar dedah siapa cakap lidah bercabang

Tan Sri Annuar Musa mendedahkan dalang sebenar yang menjadi punca kepada kegagalan penubuhan Muafakat Nasional (MN) sebelum ini sehingga menjadi penyebab kejatuhan kerajaan Perikatan Nasional (PN).

Bekas setiausaha agung Barisan Nasional (BN) itu menceritakan rentetan peristiwa yang berlaku semasa hendak menubuhkan MN, ia bagaimanapun tidak menjadi kenyataan kerana seorang individu lidah bercabang yang mempunyai perancangan lain bersama cikgunya, Datuk Seri Anwar Ibrahim.

Annuar mendedahkan surat jemputan kepada Bersatu untuk menyertai MN sudah siap dan sepatutnya dihantar jemputan itu kepada Tan Sri Muhyiddin Yassin, namun Presiden UMNO, Datuk Seri Ahmad Zahid Hamidi bertindak menghalang surat jemputan itu dihantar dan tidak membenarkan pendaftaran MN.

Dakwa Annuar, surat jemputan tersebut ditandatangani Presiden PAS, Tan Sri Abdul Hadi Awang dan Zahid sendiri.

“Malam tu nak ada mesyuarat Muafakat Nasional, pukul lima petang dia (Zahid) panggil.

“Jangan bawa surat itu, jangan masukkan Bersatu ke dalam Muafakat Nasional… Jangan daftarkan Muafakat Nasional.

“Inilah petualang yang lidahnya bercabang bercakap lain di hadapan, tapi di belakang buat lain… Dia sebenarnya yang telah meruntuhkan Muafakat Nasional yang telah dibina oleh dengan kekuatan orang Melayu dan umat Islam,” katanya semasa ceramah di atas pentas PN di Senawang Negeri Sembilan.

Annuar juga mendedahkan kisah semasa pertemuan dengan Zahid di kediaman Datuk Seri Ismail Sabri Yaakob, apabila Zahid sendiri mengakui menandatangani surat menyokong ketua pembangkang ketika itu, Anwar sebagai calon Perdana Menteri dan dihantar ke Istana Negara.

“Lalu pada malam itu Presiden UMNO walk out daripada rumah Tan Sri Muhyiddin Yassin pukul 11.30 malam dan dia mencari saya lalu saya ajak dia bertemu di rumah Ismail Sabri jam 12 malam. Dan kami bertanya sendiri kepada dia apakah benar surat itu daripada kamu? Akhirnya dia terpaksa mengaku dia menandatangani surat tanpa restu majlis tertinggi, tanpa restu daripada ahli-ahli dan juga Ahli Parlimen (UMNO-Barisan Nasional),” dedahnya lagi.

Pendedahan Annuar itu berlaku semasa Zahid merancang menarik sokongan terhadap kerajaan PN yang dipimpin Muhyiddin sehingga terjatuhnya kerajaan pusat.

Bagaimanapun, rancangan Zahid untuk menaikkan cikgunya menjadi Perdana Menteri digagalkan selepas Ismail Sabri mendapat sokongan majoriti berbanding Anwar yang tidak cukup jumlah.

Namun, sebaliknya berlaku selepas Pilihan Raya Umum Ke-15 (PRU-15) apabila Zahid sekali lagi bersekongkol dengan Anwar dengan menyokongnya sebagai calon Perdana Menteri Ke-10.


Permohonan Irwan, Arul Kanda batal saman 1MDB didengar 19 Okt

Permohonan bekas Ketua Setiausaha Perbendaharaan Tan Sri Mohd Irwan Serigar Abdullah dan bekas Ketua Pegawai Eksekutif 1Malaysia Development Berhad (1MDB) Arul Kanda Kandasamy untuk membatalkan saman difailkan 1MDB terhadap mereka yang menuntut bayaran US$6.59 bilion (1US$ = RM4.29), akan didengar 19 Okt ini.

Peguam Lavinia Kumaraendran yang mewakili Mohd Irwan berkata tarikh baharu itu ditetapkan selepas pihak defendan dan plaintif bersetuju untuk dua permohonan itu didengar serentak pada 19 Okt di hadapan Pesuruhjaya Kehakiman Datuk Amarjeet Singh, menurut laporan Bernama.

Peguam itu ketika dihubungi hari ini berkata pengurusan kes tersebut ditetapkan pada 16 Ogos.

Permohonan untuk membatalkan saman itu difailkan Arul Kanda bulan lepas manakala Mohd Irwan memfailkan permohonan pada 18 Feb.

Dalam permohonan itu, Mohd Irwan antaranya mendakwa tuntutan saman terhadapnya adalah pramatang kerana pelaburan Brazen Sky serta pembayaran Aabar Investments PJS Limited adalah jelas tidak kukuh memandangkan mahkamah masih belum menentukan 1MDB mengalami kerugian sebanyak US$1.83 bilion dan US$3.5 bilion.

Arul Kanda dan Mohd Irwan disaman 1MDB pada Mei tahun lepas berhubung dakwaan mereka telah melakukan pecah amanah dan konspirasi menyebabkan 1MDB mengalami kerugian berjumlah US$1.83 bilion berhubung pelaburan dalam 1MDB-Petrosaudi Ltd yang ditukar kepada pelaburan Brazen Sky Limited (Brazen Sky), yang dikatakan terdapat dalam Bridge Global Fund.

1MDB juga mendakwa kedua-dua defendan itu melakukan pecah amanah dan konspirasi dengan menyeleweng wang 1MDB berjumlah US$3.5 bilion yang dibayar kepada Aabar Investments dan US$1.265 bilion dibayar kepada International Petroleum Investment Company (IPIC) pada 9 Mei 2017.

Menurut 1MDB, Mohd Irwan juga berkonspirasi dengan Arul Kanda untuk menyebabkan syarikat itu melaksanakan Perjanjian Pelanjutan Pekerjaan dan membuat pembayaran berjumlah RM2,905,200 kepada Arul Kanda selaras dengan perjanjian tersebut tanpa menghiraukan kepentingan 1MDB sehingga menyebabkan syarikat berkenaan mengalami kerugian.

Sehubungan itu, 1MDB antaranya menuntut kedua-dua defendan membayar US$6.59 bilion berhubung pelanggaran tersebut dan tambahan RM2.9 juta daripada Mohd Irwan berkaitan Perjanjian Pelanjutan Pekerjaan.


Calon PH Padang Serai meninggal

M Karupaiya, calon Pakatan Harapan (PH) bagi Parlimen Padang Serai yang ingin dipilih semula pada Pilihan Raya Umum Ke-15 (PRU-15), Sabtu ini, meninggal dunia, hari ini (16 November 2022).

Kematiannya disahkan oleh rakan sekerja PKR dan penyandang Ahli Parlimen Kangar Noor Amin Ahmad.

Noor Amin berkata PKR diberitahu oleh keluarga Karupaiya bahawa mendiang dimasukkan ke hospital kerana terjatuh sebelum meninggal dunia.

“Karu turut hadir ketika Datuk Seri Anwar Ibrahim berceramah di Padang Serai pada 14 November lalu.

“Dia kemudiannya terjatuh selepas kejadian itu dan dibawa ke hospital,” katanya.

Bekas pegawai Tentera Darat, Karupaiya memenangi Padang Serai pada Pilihan Raya 2018.


Ahli geologi cedera diserang sotong

Ahli geologi Australia, Lance Karlson diserang seekor sotong gurita besar yang ‘mengamuk’ ketika dia berenang di pantai barat negara itu, semalam.

Dalam satu hantaran video yang tular di media sosial, sotong gurita itu dilihat di perairan cetek, tiba-tiba terbang dan menyerang ahli geologi tersebut selain mengejar dan memukul lengan, sebelum memukul leher dan punggung Karlson.

“Gurita menyerang kami… sangat mengejutkan,” kata Karlson melalui e-mel kepada agensi berita.

Katanya, haiwan tentakel itu meninggalkan sengatan merah pada kulitnya, tetapi kesannya hanya berkurang setelah dia menuang cola ke atas lukanya.

Karlson yang juga bekas anggota pasukan penyelamat itu memberitahu stesen televisyen Australia, 7News, bahawa cuka boleh membantu merawat sengatan yang dialami, tetapi dia tidak memiliki cuka ketika itu.

Namun, katanya, dia mengetahui serba sedikit mengenai cecair berasid yang dapat mengurangkan bisa sengatan sotong, dan ternyata tindakannya tepat apabila menggunakan cola sebagai alternatif lain.

Karlson juga berkata, dia hanya berendam di kawasan sekitar resort lokasi penginapannya bersama keluarga di Geographe Bay, dan melihat sesuatu yang disangkanya ikan pari menyerang burung camar.

Sebaliknya, dia menyedari ia adalah sotong gurita tetapi tidak menyangka akan diserang dengan ganas. – Agensi


PAS faham dan jaga semua kaum: Muhyiddin

Tan Sri Muhyiddin Yassin menyifatkan rakan parti komponennya dalam Perikatan Nasional (PN), PAS merupakan sebuah parti yang memahami dan menjaga kepentingan semua kaum dalam negara, ia senario berbeza semasa mereka berada luar kerajaan sebelum ini.

Pengerusi PN itu berkata semasa PAS berada dalam kerajaan ketika pentadbirannya sebelum ini dan juga kini, parti Islam tersebut sentiasa terbuka dan banyak mengambilkira kepentingan semua kaum kerana mereka memahami kehidupan masyarakat majmuk yang terdiri daripada pelbagai latar belakang tanpa mengira kaum dan agama.

“Ada orang Cina takut PAS… takut cerita ‘potong, potong, potong’.

“Ketika saya jadi perdana menteri, dalam parti saya dulu pun ada PAS. Tiga Menteri PAS. Sekarang pun tiga Menteri PAS. Ada beberapa Timbalan Menteri PAS.

“Ada dengar dia cerita ‘potong-potong’? Tak ada lagi cerita. Pasal bila dia (PAS) sudah jadi kerajaan dia faham, dia kena ambil kira ini ada Cina, Melayu, India. Ada (agama) Islam , ada Buddhist, ada Hindu, dia kena jaga,” katanya semasa majlis makan malam bersama ahli perniagaan Cina di Johor Bahru.

Muhyiddin juga berharap pengundi Cina untuk keluar menunaikan tanggungjawab mereka pada 12 Mac nanti bagi mengelakkan peratusan pengundi yang rendah semasa Pilihan Raya Negeri (PRN) Melaka sebelum ini sehingga menguntungkan UMNO dan Barisan Nasional (BN).

Menurut Muhyiddin, masyarakat kaum

Cina perlu menolak parti yang dipimpin oleh perompak yang sudah dijatuhkan hukuman sebelum ini atas jenayah rasuah dan penyelewengan yang dilakukan mereka.

“Ada rakan-rakan Cina yang mengatakan bahawa orang Cina, memandangkan kesukaran, memikirkan untuk kembali kepada BN supaya masalah itu dapat diselesaikan.

“Saya tanya ‘nak sokong BN?’. Mereka kata Najib, tak apa, biar dia curi sikit. Macam mana boleh dia curi sikit? Yang lain pun mungkin ikut dia,” katanya lagi.

Untuk rekod, bekas Perdana Menteri yang juga bekas Presiden UMNO, Datuk Seri Najib Razak sudah disabitkan dengan pengubahan wang haram, salah guna kuasa dan pecah amanah jenayah dan sedang dalam proses rayuan berhubung hukuman penjara 12 tahun dan denda RM210 juta di Mahkamah Persekutuan.

Muhyiddin mengingatkan pengundi Johor supaya tidak memilih parti yang dikaitkan dengan Kluster Mahkamah kerana kononnya mahu keadaan politik negara akan stabil jika BN memerintah walhal realitinya negara akan dirosakkan oleh mereka yang mencuri hasil kekayaan negara.

“Kalau ada orang fikir BN akan bawa kestabilan, itu salah sama sekali. Anda mesti pilih pemimpin yang anda percayai untuk menjaga negara dan negeri.

“Bagaimana anda boleh meletakkan orang dari kluster mahkamah, yang terlibat dalam banyak salah laku, yang korup, untuk menjaga negeri anda,” katanya lagi.

Kempen untuk PRN Johor bermula pada 26 Feb dan rakyat Johor akan keluar mengundi pada 12 Mac.


Dua portal padam ciapan berita palsu dakwa Anwar dilantik PM sementara

Selepas membuat ciapan palsu mendakwa kononnya Datuk Seri Anwar Ibrahim dilantiks sebagai Perdana Menteri sementara, dua portal meminta maaf atas kesilapan dilakukan mereka.

Dua portal tersebut yang pro kepada Anwar dan satu lagi dimiliki oleh seorang Ahli Majlis Tertinggi UMNO mengeluarkan ciapan dalam akaun Twitter mendakwa Pengerusi Pakatan Harapan (PH) itu sudah mendapat perkenan Yang di-Pertuan Agong dilantik sebagai PM sementara.

Portal The Vibes dan Free Malaysia Today dalam ciapan kemudiaannya mengeluarkan permohonan maaf atas kesilapan yang dilakukan selepas tular tangkap layar ciapan tersebut dalam media sosial.

Untuk rekod, Pengerusi Perikatan Nasional (PN) Tan Sri Muhyiddin Yassin dan Anwar sebentar tadi di jemput ke Istana Negara oleh Agong bagi membincangkan berhubung isu pembentukan kerajaan dan pelantikan jawatan PM ke-10.

Setakat ini, masih tiada sebarang kenyataan rasmi dikeluarkan daripada pihak Istana Negara berhubung siapa yang bakal dilantik sebagai PM ke-10.


Ditipu ‘bomoh nombor ekor’ hangus RM127,120,10

Polis menahan seorang lelaki dipercayai menjadi dalang sindiket penipuan iklan menawarkan khidmat nombor ramalan 10 tahun lalu, sehingga menyebabkan seorang individu kerugian RM127,120,10.

Suspek berusia 50 tahun itu ditahan di Pendang, Kedah, semalam dipercayai mengiklankan risalah di sebuah bank di Ampang di sini pada 2011 sehingga berjaya memperdaya mangsa menyerahkan wang untuk membeli peralatan sembahyang diperlukan bagi memperoleh nombor ramalan.

Ketua Polis Daerah Ampang Jaya, Asisten Komisioner Mohamad Farouk Eshak berkata, lelaki itu ditahan pada jam 5.39 petang susulan laporan polis dibuat seorang lelaki berumur 59 tahun yag tertarik dengan iklan berkenaan bagi mengubah nasibnya pada 2011.

“Mangsa kemudiannya menghubungi nombor yang tertera di dalam iklan dan telah berurusan dengan seorang individu dikenali dengan nama Master,” katanya dalam kenyataan hari ini.

Beliau berkata, mangsa telah membuat bayaran lebih RM127,000 ke dalam akaun atas nama seorang individu bagi membeli peralatan sembahyang serta upacara ritual untuk tujuan mendapatkan nombor ramalan terbabit.

“Mangsa kemudiannya diminta lelaki itu untuk pergi ke sebuah kawasan di Pengkalan Kubor, Kelantan namun mendapati alamat tersebut tidak wujud sekali gus percaya dirinya telah ditipu,” katanya.

Beliau berkata, hasil siasatan lanjut juga mendapati suspek itu turut terlibat dalam kes sama yang disiasat pihak Ibu Pejabat Polis Daerah Iskandar Puteri, Johor.

Kes disiasat mengikut Seksyen 420 Kanun Keseksaan kerana menipu.


Imigresen nafi anggotanya terlibat dengan Geng Nicky

Jabatan Imigresen menafikan terdapat anggotanya yang terlibat bersama dengan ketua Geng Nicky yang dikenali sebagai Datuk Seri Nicky Liow Soon Hee.

Ketua Pengarah Imigresen Datuk Khairul Dzaimee Daud berkata pihak Polis Diraja Malaysia (PDRM) belum memberikan sebarang maklumat berhubung penglibatan anggotanya dengan ahli perniagaan yang sedang menjadi buruan pihak berkuasa itu.

“Selalunya, jika ada tangkapan saya akan dimaklumkan dan jika ada yang terlibat kita tidak akan berkompromi. Kita sedia bekerjasama dengan PDRM untuk membantu mereka melengkapkan siasatan,” katanya hari ini.

Selasa lepas, Ketua Polis Negara Tan Sri Abdul Hamid Bador mendedahkan 34 pegawai dan anggota daripada pelbagai agensi penguat kuasa disyaki mempunyai hubungan dan melindungi kegiatan sindiket jenayah terancang ‘Geng Nicky’.

Kumpulan tersebut diketuai Nicky berusia 33 tahun merupakan pengasas kepada Winner Dynasty Group yang berpusat di Setiawalk Puchong, Selangor menjadi buruan polis selepas 68 ahlinya ditahan dalam Op Pelican 3.0 bermula 20 hingga 28 Mac lepas.


Siapa Anwar nak ajar ahli UMNO undi siapa dalam PRN, kata akar umbi

Gesaan Datuk Seri Anwar Ibrahim kepada ahli UMNO supaya tidak mengundi Perikatan Nasional (PN) menimbulkan kecaman akar umbi parti tersebut.

Akar umbi UMNO kurang senang dengan gesaan Presiden PKR itu yang seolah-olah cuba mengajar mereka untuk membuat pilihan pada Pilihan Raya Negeri (PRN) 12 Ogos nanti, lapor sebuah portal.

Menurut laporan FMT, bekas Ketua Puteri UMNO Negeri Sembilan, June Artisha Nazari membidas pengerusi Pakatan Harapan (PH) itu tidak perlu “mengajar” sehingga sedemikian rupa kerana mereka sejak sekian lama bersama dan mempertahankan parti.

“Ahli yang memang pertahankan UMNO sewaktu dia dan parti serang UMNO dulu. Bukan hak dia (melabel).

“Tidak perlu ajarlah ahli UMNO, mereka tahu siapa yang perlu mereka undi,” katanya dipetik FMT.

June yang kini Ketua Wanita UMNO cawangan Parit mengulas kenyataan Perdana Menteri yang mengingatkan ahli dan bekas ahli parti itu tidak mengundi musuh pada PRN kerana ia pengkhianatan besar kepada bangsa, parti dan agama.

Anwar dilaporkan berkata demikian ketika berucap pada Jelajah Perpaduan Madani, Sabtu lalu.

Sementara itu, ahli UMNO Wilayah Persekutuan Izwany Malek berkata, teguran dan gesaan kepada akar umbi parti tersebut hanya perlu diselesaikan di peringkat dalaman sahaja, tanpa melibatkan Anwar.

“Tak perlu campur tangan orang luar yang akan membuatkan lagi keadaan makin keruh, sebab sebelum ini kita diajar untuk ‘say no to Anwar’.

“Tiba-tiba pula orang yang kita tolak selama ini sibuk nak ambil tahu hal kita,” katanya dipetik laporan sama.

Izwany berkata, tindakan Anwar hanya akan menjejaskan peluang akar umbi UMNO yang kini berada atas pagar dan bukan lagi penyokong tegar seperti sebelumnya.

“(Kenyataan itu) membolehkan pengundi UMNO tidak mengundi kerajaan perpaduan,” katanya lagi.


UMNO masih mahu Najib dan Zahid kekal dalam kepimpinan parti

Ramai yang belasah saya tiap kali saya beri pandangan mengenai Datuk Seri Najib Razak dan Datuk Seri Ahmad Zahid Zahid Hamidi.

Pengikut tegar Najib dan Zahid mempersoalkan siapa saya untuk memperlekehkan kepimpinan kedua-dua mereka.

Mereka bertanya kepada saya apakah saya baru keluar dari gua. Tiada alasan yang bijak yang diberikan. Ada yang menggelar saya Beruk.

Huh. Inilah yang katakan pengikut totok. Yang mengikut melulu tanpa rasional. Diupah untuk maki orang lain dalam sosial media.

Inilah yang dibanggakan pemimpin mereka yang kononnya mempunyai pengikut yang kental.

Dalam banyak posting, saya cuba sebaik mungkin mengelak daripada menggunakan perkataan Bosku.

Kenapa menjulang nama individu yang bergelumang dengan rasuah. Kebingungan apa menghempap kepala kita sehingga tidak dapat membezakan yang baik dan buruk.

Apabila Kadir Jasin menyalahkan pengundi Melaka memilih UMNO, ramai jadi berang.

Pengundi masih percaya Najib dan Zahid difitnah. Hakikatnya, naratif ini masih laku di luar bandar.

Fuad Abdul Rahman
Subang Jaya
1 Dis 2021

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Peguam gagal dapat penghakiman ringkasan saman terhadap Bersatu

Mahkamah Tinggi Kuala Lumpur hari ini menolak permohonan penghakiman ringkasan peguam Mohamed Haniff Khatri Abdulla terhadap Parti Pribumi Bersatu Malaysia (Bersatu) berhubung dakwaan yuran guaman berjumlah RM12.5 juta yang tidak dijelaskan.

Serentak itu, Hakim Datuk Akhtar Tahir turut mengarahkan Mohamed Haniff membayar kos RM3,000 kepada Bersatu.

Mohamed Haniff juga mengesahkan hakim turut memutuskan dakwaan yuran itu akan melalui perbicaraan penuh pada 2024.

“Perbicaraan (penuh) ditetapkan pada 18 hingga 22 Mac 2024. Saya akan membuat rayuan di Mahkamah Rayuan,” katanya memetik laporan Mkini, sambil menambah Mahkamah Tinggi masih belum menentukan merit saman itu.

Berdasarkan undang-undang sivil, adalah sesuatu yang dibenarkan untuk sesebuah mahkamah membuat penghakiman ringkasan bagi sesuatu memutuskan hal perundangan tanpa menjalani perbicaraan penuh.

Pada Julai tahun lalu, Mohamed Haniff dilaporkan memfailkan writ saman dan menamakan bekas perdana menteri dan Presiden Bersatu Tan Sri Muhyiddin Yassin; Menteri Dalam Negeri Datuk Seri Hamzah Zainudin dan bendahari parti, Datuk Mohamed Salleh Bajuri, sebagai defendan.

Menerusi pernyataan tuntutannya, Mohamed Haniff mendakwa jumlah RM12.5 juta itu untuk khidmat guaman yang diberikan sejak penubuhan Bersatu pada 2016, di bawah kepemimpinan Tun Dr Mahathir Mohamad selaku pengerusi, sehingga parti itu keluar daripada Pakatan Harapan pada Februari 2020.

“Sejak 2015 hingga 2016, plaintif adalah peguam yang giat menerusi undang-undang melawan kleptokrasi, rasuah dan salah guna kuasa oleh pentadbiran bekas Perdana Menteri Datuk Seri Najib Razak.

“Maka, berdasarkan ideologi falsafah yang sama, plaintif dipanggil Dr Mahathir Mohamad, Muhyiddin dan Datuk Seri Mukhriz Mahathir untuk menawarkan pandangan perundangan berkaitan undang-undang berhubung penubuhan dan pentadbiran sebuah parti politik.

“Individu-individu ini secara langsung dan tidak langsung melibatkan plaintif dan menggunakan khidmat perundangannya,” dakwa Mohamed Haniff.

Beliau mendakwa antara khidmat yang diberikan adalah pendaftaran Bersatu dengan Jabatan Pendaftaran Pertubuhan Malaysia, mewaliki parti dalam kes di mahkamah, dan memberi nasihat berkenaan Pilihan Raya Umum Ke-14.

Katanya, pada 11 Januari tahun lalu, satu invois diberikan kepada Bersatu, Muhyiddin dan Hamzah dan peringatan lanjut diberikan kepada Salleh dan Muhyiddin.

Defendan juga hanya berdiam diri dan tidak membantah invois tersebut, dakwanya.


Trump mengaku tak bersalah atas 37 pertuduhan

Bekas Presiden Amerika Syarikat (AS) Donald Trump mengaku tidak bersalah pada Selasa atas 37 pertuduhan yang difailkan oleh pendakwa raya persekutuan berkaitan dakwaan beliau menyimpan dokumen sulit kerajaan selepas penggal pentadbirannya berakhir.

Trump membuat pengakuan itu seperti yang dijangka semasa perbicaraannya di mahkamah persekutuan di Miami, Florida, menurut beberapa laporan.

Beliau dijadual menyampaikan ucapan umum pada malam Selasa dari kelab golfnya di Bedminster, New Jersey, menurut Agensi Anadolu.

Trump dilihat duduk sambil menyilangkan tangannya sepanjang perbicaraan dan tidak bercakap melainkan berbisik kepada Todd Blanche, seorang peguam yang mewakilinya, menurut akhbar The Washington Post.

Hakim Daerah AS Jonathan Goodman memaklumkan Trump bahawa beliau akan mengarahkan bekas presiden agar tidak berinteraksi dengan mana-mana saksi kes atau defendan bersamanya Walt Nauta.

Dalam pada itu, kekecohan tercetus semasa Trump meninggalkan kamar mahkamah, dengan penunjuk perasaan — kedua-duanya penyokong dan penentang — bergegas ke hadapan konvoi bekas presiden itu.

Bekas Presiden Amerika Syarikat (AS) Donald Trump didakwa atas 34 pertuduhan memalsukan rekod perniagaan, kata peguam daerah Manhattan pada petang Selasa, lapor Xinhua.

Trump dihadapkan di Mahkamah Jenayah Manhattan di New York City dan

Beliau menjadi bekas presiden pertama AS yang didakwa dengan kesalahan jenayah selepas beliau didakwa di sebuah mahkamah Florida minggu lalu. Beliau berdepan pertuduhan di negeri berasingan berkaitan urusan perniagaannya di New York.

Sebanyak 37 pertuduhan dihadapi Trump itu termasuk 31 pertuduhan sengaja menyimpan maklumat pertahanan negara, kebanyakannya berhubung kait dengan dokumen yang dirampas FBI semasa mengeledah kediaman di estet Mar-a-Lago miliknya pada 8 Ogos tahun lalu.

Sejumlah 11 lagi pertuduhan berkaitan dengan dokumen yang diserahkan kepada penyiasat FBI oleh peguam Trump pada Jun.

Sementara itu, Trump mengulangi dakwaan bahawa pertuduhan ke atasnya bermotifkan politik bagi menjejaskan reputasi beliau. – Bernama


Rakyat Indonesia putus asa, oksigen kurang, ramai meninggal di rumah

Rakyat Indonesia sudah semakin putus asa. Ketika hospital sudah penuh dan tidak lagi mampu menampung pesakit, mereka pula terpaksa mencari bekalan oksigen sendiri untuk kegunaan keluarga yang terlantar di rumah akibat Covid-19.

Di Jakarta, ibu negara Indonesia, oksigen adalah komoditi yang semakin berharga ketika negara itu sedang memerangi lonjakan kes Covid-19 tanpa henti.

“Saya di sini untuk membeli tangki oksigen untuk ibu saya. Dia positif pada Ahad dan kami mencuba beberapa hospital tetapi semuanya penuh,” kata Pinta, sambil beratur menunggu giliran di sebuah kedai.

“Saya menerima senarai tempat yang menjual oksigen tetapi setiap tempat yang kami kunjungi ditutup atau kehabisan. Terima kasih Tuhan, rakan saya menyuruh saya datang ke sini.”

Mencari oksigen di Jakarta dalam beberapa minggu ini merupakan sesuatu yang sukar dan ia menentukan peluang hidup mati seseorang yang sedang sakit di rumah. Bergantung kepada nasib dan kebetulan mereka boleh membeli oksigen di kedai tertentu.

Seorang wanita lain, Winda memberitahu dia sedang mencari oksigen untuk kakak iparnya.

“Saya menghadapi masalah mencari oksigen sejak malam tadi. Saya telah pergi ke lima tempat, termasuk kedai ini dan kedai ubat terbesar tetapi semuanya kehabisan stok.

“Saya juga telah pergi ke pusat kesihatan dan dimaklumkan akan diberi bekalan oksigen sebelum pesakit itu dirujuk ke hospital. Tetapi saya telah menunggu selama dua hari dan tiada sebarang tindakan yang di ambil,” katanya.

Lain pula kisah bagi Minanti, yang menjaga ayahnya yang uzur di rumah. Dia cuba memasukkan ayahnya ke hospital tapi gagal kerana kebanyakannya sudah dipenuhi dengan pesakit Covid-19.

Jelasnya, ayahnya menderita penyakit diabetes dan dia juga mengalami masalah jantung serta ginjal yang menyebabkannya berisiko tinggi sekiranya terkena jangkitan Covid-19.

Katanya, pihak hospital juga memaklumkan oksigen telah habis.

“Hospital di wilayah lain juga penuh. Terdapat khemah di depan bangunan dan dipenuhi dengan orang sakit, saya berasa sangat takut,” katanya.

Kini, seperti ribuan rakyat Indonesia yang lain, Minanti memahami usaha untuk mendapatkan tangki oksigen ketika gelombang jangkitan ini melanda, sangat susah dan rumit kerana kekurangan stok di seluruh Indonesia.

Ketua Klinik Kesihatan Lemah Abang di Bekasi, Dr Erni Herdiani berkata, pihaknya memerlukan tangki oksigen, pengisian semula oksigen dan ubat-ubatan.

“Kami sedang berada dalam keadaan yang teruk dan kami memerlukan ubat seperti remdesivir. Kami juga peru memberikan oksigen dan ubat-ubatan kepada pesakit.

“Namun, kami kekurangan tangki oksigen dan ini di luar jangkaan saya. Begitu banyak pesakit memerlukan oksigen, malah keadaan ini menjadi semakin teruk sejak akhir-akhir ini,” katanya.

Kebanyakkan hospital di Jawa dan daerah lain di Indonesia sudah penuh dan klinik kesihatan umum harus mengambil tindakan untuk menjaga ribuan pesakit yang masih tidak dapat dirawat di hospital.

Dr Erni dan pasukannya bukan sahaja berdepan kekurangan bekalan oksigen dan ubat-ubatan, tetapi keupayaan kakitangan berjumlah 30 petugas yang terpaksa menjaga lebih 300 pesakit, membebankan mereka.

“Kami sudah biasa mendengar berita di mana pesakit meninggal dunia di rumah sebelum dibawa ke pusat kesihatan.

“Kebanyakan yang meninggal di rumah disahkan dijangkiti Covid-19 setelah pemeriksaan dijalankan,” katanya.

Hospital di seluruh negara itu juga kini dilaporkan berdepan masalah kekurangan bekalan oksigen. Minggu ini sahaja, sekurang-kurangnya 33 pesakit meninggal dunia di hospital akibat kehabisan bekalan oksigen.

Jurucakap Kementerian Kesihatan Indonesia, Dr Siti Nadia Tarmizi berkata apa yang terjadi di Jogjakarta adalah kerana jumlah pesakit yang semakin meningkat dan mereka kehabisan bekalan oksigen. – Agensi


Rakyat sokong Bersatu, tolak salah guna kuasa, kata Ahmad Faizal

Timbalan Presiden Bersatu Datuk Seri Ahmad Faizal Azumu yakin rakyat akan menolak kemungkaran dan salah guna kuasa apabila membuat pilihan parti mana yang perlu membentuk kerajaan selepas Pilihan Raya Umum Ke-15 (PRU-15).

Justeru, katanya beliau yakin Bersatu yang meletakkan perjuangan mewujudkan ekosistem budaya, politik, berintegriti dan pengurusan kerajaan yang bebas rasuah, akan mendapat sokongan rakyat.

“Saya yakin Bersatu yang menolak kemungkaran, salah guna kuasa, nak beri perkhidmatan kepada rakyat, memikirkan masalah rakyat, ekonomi dan sebagainya, saya yakin rakyat bersama dalam keadaan itu.

“Namun rakyat juga nak lihat kestabilan dalam pihak kami agar dapat menubuhkan kerajaan stabil pada masa akan datang.

“Kami yakin dapat lakukan perkara itu bersama rakan-rakan kongsi kami dalam Perikatan Nasional (PN),” katanya kepada media selepas Majlis Pelepasan KBS Trial Run 2022 di Taman Cabaran, di Putrajaya, hari ini (2 Oktober 2022).

Mengulas keputusan Majlis Tertinggi (MT) UMNO yang memutuskan PRU-15 perlu diadakan tahun ini juga, Ahmad Faizal yang juga Ahli Parlimen Tambun itu berkata kerajaan perlu memberi fokus kepada dua perkara.

Katanya tidak kita sama ada PRU diadakan tahun ini atau 2023, fokus hendaklah diberikan kepada persediaan dan perbelanjaan kerajaan.

“Jangan terlalu fikirkan kuasa sebaliknya fokus kepada persediaan dan perbelanjaan kerajaan sekiranya perlu mengadakan PRU-15 dalam tahun ini juga.

“Perbelanjaan pasti akan meningkat sekiranya enam negeri tidak membubarkan Dewan Undangan Negeri (DUN),” katanya lagi.

Tambahnya keputusan MT UMNO baru-baru ini adalah pandangan parti itu sendiri, namun dua perkara tersebut harus menjadi pertimbangan jika mahu PRU-15 diadakan pada tahun ini.

Ahmad Faizal bagaimanapun menjelaskan Bersatu sudah bersedia berdepan pilihan raya, tidak kira diadakan pada tahun ini atau tahun hadapan.

“Tentunya kita dah tahu, kalau tak tahun ini, tahun depan pilihan raya dan tahun depan itu pun dah dekat. Persiapan telah kita lakukan,” katanya.


Kematian tertinggi dalam sehari di India hari ini – 3,689 kes

India hari ini mencatatkan jumlah kematian tertinggi dalam sejarah penularan Covid-19 dalam tempoh 24 jam sahaja dengan 3,689 kes dilaporkan.

Ahad adalah hari keempat berturut turut negara itu mencatatkan lebih 3,000 kematian dalam tempoh 24 jam, tatkala gelombang kedua tsunami berterusan mencatat rekod penularan dan jangkitan.

Keseluruhannya lebih 215,542 pesakit Covid-19 di India maut sejak wabak itu menular Mac tahun lalu.

Jangkitan baharu Covid-19 di negara itu terus mencatat peningkatan dengan 392,488 kes menjadikan keseluruhan yang dijangkiti ialah 19.5 juta orang. India menjadi negara pertama yang mencatatkan lebih 400,000 kes dalam tempoh 24 jam.

Masalah kekurangan oksigen perubatan menjadi cabaran paling serius di hospital seluruh India.

Sebanyak 34 pesakit Covid-19 dilaporkan meninggal dunia di sebuah hospital di New Delhi, Andhra Pradesh dan Haryana kerana kekurangan bekalan oksigen.

Kebimbangan meningkat berikutan penularan di luar bandar yang mendadak di mana kemudahan kesihatan adalah terhad.


Menyamar polis dan samun, tiga lelaki ditahan

Polis menahan tiga lelaki yang dipercayai menjalankan kegiatan jenayah mereka dengan menyamar polis, sebelum bertindak mencederakan dan menyamun mangsa, dalam beberapa serbuan di Bayan Lepas, Pulau Pinang dekat sini dua hari lepas.

Ketua Jabatan Siasatan Jenayah Pulau Pinang SAC Rahimi Ra’ais berkata tiga lelaki berusia 24 hingga 30-an itu, ditahan secara berasingan bermula pukul 1 tengah hari, susulan laporan polis dibuat seorang lelaki yang menjadi mangsa mereka, lapor Bernama.

“Menurut mangsa yang bekerja di sebuah kedai makan di Jalan Datuk Keramat, di sini pada 11.30 malam 31 Mac lepas, dia didatangi dua lelaki yang mengaku sebagai anggota polis sebelum mereka membawanya ke kawasan gelap di bahagian belakang kedai tersebut.

“Dua lelaki itu kemudiannya bertindak menumbuk perut mangsa, sebelum memaksanya menyerahkan duit dengan cara pemindahan wang secara dalam talian sebanyak RM1,000 ke satu akaun bank, yang diarahkan suspek,” katanya ketika dihubungi hari ini.

Katanya siasatan lanjut sedang dijalankan, bagi mengesan sama ada tiga lelaki itu turut terlibat dalam beberapa kes menyamar polis atau jenayah lain, di Pulau Pinang.

Rahimi berkata ekoran penahanan tiga lelaki itu, polis merampas dua unit telefon bimbit, satu unit beg, satu paket syabu dan sekeping kad bank, untuk siasatan lanjut.

“Pemeriksaan mendapati mereka yang ditahan bekerja sebagai pengawal keselamatan, penghantar barang dan penganggur itu, mempunyai dua hingga 10 pelbagai rekod lampau berkaitan jenayah serta dadah,” katanya.

Katanya tiga lelaki yang positif dadah itu, kini direman sehingga 19 April bagi membantu siasatan dan kes itu disiasat menurut Seksyen 395 serta 170 Kanun Keseksaan.


Rakyat sambut baik cadangan Majlis Pemulihan Negara: Tinjauan

Seminar Kebangsaan: Pemulihan Negara dan Keterangkuman Sosial yang dianjurkan Majlis Pemulihan Negara (MPN) pimpinan Tan Sri Muhyiddin Yassin, baru-baru ini berjaya membentangkan 12 kertas penyelidikan yang membincangkan pelbagai fokus penting negara.

Seminar tersebut antara lain menggesa agar kerajaan segera memulihkan negara melalui 10 penekanan aspek keterangkuman sosial dan bermaruah (dignity).

Memetik laporan Awani yang turun ke lapangan untuk mengumpul reaksi kumpulan sasar yang rata-rata memang terjejas dengan pandemik Covid-19, cadangan MPN memberi kesan langsung kepada mereka.

Menurut seorang pekerja swasta, Johannas Ahmad, krisis Covid-19 memberi impak yang besar kepada dirinya setelah dia terpaksa akur bergelar ‘penganggur’ selepas syarikat tempat dia bekerja membuat keputusan menutup operasi.

“Saya bekerja dalam bidang perhotelan dan sektor pelancongan sememangnya terjejas teruk sehinggakan syarikat saya bekerja terpaksa memberhentikan operasi.

“Saya bekerja dalam bidang teknologi maklumat (IT)… memang dalam tempoh setahun kami struggle untuk mencari kerja, malah kita tahu banyak syarikat yang membekukan pengambilan pekerja ketika itu,” katanya ketika ditemui Awani, semalam.

Turut berdepan nasib sama, pekerja syarikat milik kerajaan (GOC), Shafiq Ikwan yang berkata, dia yang bekerja dalam industri makanan dan minuman terpaksa menukar bidang baharu iaitu industri kewangan untuk terus ‘survive’.

“Saya sendiri menerima kesan yang agak mendalam dimana terpaksa berdepan dengan pemotongan gaji selama tiga bulan. Pada awalnya pemotongan sebanyak 50 peratus tetapi pada bulan terakhir saya tidak dibayar gaji meskipun bekerja seperti biasa.

“Akhirnya saya membuat keputusan untuk menukarkan kerjaya yang mana sekarang ini berkhidmat dalam industri kewangan,” ujarnya.
Dalam pada itu, rata-rata ketika ditemui bersetuju dan menyokong terhadap cadangan diberikan MPN dalam membangunkan sebuah sistem bersepadu bagi menjamin jaringan sosial rakyat.

Pekerja e-hailing, Yasoda turut senada terhadap cadangan diberikan MPN bagi membangunkan sistem bersepadu tersebut.

“Saya sangat setuju dengan sistem dicadangkan oleh MPN baru baru ini, ia banyak memberi manfaat kepada rakyat khususnya golongan terkesan.

“Solusi seperti ini dapat mempercepatkan mereka untuk mendapatkan bantuan dengan kadar segera tanpa melalui proses yang panjang untuk mendaftar,” jelasnya.

Dalam pada itu, bagi mendepani cabaran global mendatang, ibu bapa berpendapat terdapat juga perkara yang perlu ditambah baik dalam sektor pendidikan negara.

Seorang kakitangan awam, Mohd Hakim Hafiz memberitahu, antara perkara yang perlu diberi penekanan adalah termasuk peningkatan terhadap penguasaan bidang komputer sains.

“Kalau macam anak-anak saya sendiri pun saya dah setkan dimana mereka perlu mahir, mendalami dan menguasai bidang komputer sains serta jaringan komputer.

“Selain itu, kemahiran insaniah juga wajar diberi penekanan dalam mempersiapkan mereka mendepani cabaran global mendatang,” katanya.

Johannas turut menambah, dia mengharapkan untuk kerajaan menyediakan pendidikan percuma pada masa hadapan khususnya bagi mengurangkan kos kewangan terpaksa ditanggung ibu bapa dalam tempoh mencabar ini.

“Dalam tempoh pandemik ini dan ekonomi juga masih dalam fasa pemulihan… jika dapat kurangkan kos atau bagi bantuan untuk peringkat pengajian tinggi adalah lebih baik dan sangat dialukan kerana kita tahu untuk mendapat biasiswa juga tidak mudah.

“Justeru itu, andai kata dapat bantuan biasiswa ia sekali gus mengurangkan kos ibu bapa dalam menampung perbelanjaan pendidikan anak-anak masuk universiti… saya sangat mengharapkan perkara itu,” ujarnya.

Selain tumpuan kemiskinan situasi, pendidikan, aspek perancangan bandar lestari, pemerkasaan golongan B40 dan PMKS, seminar tersebut turut membawa isu keterangkuman wilayah khususnya di Sabah dan Sarawak, potensi ekonomi hijau, sekuriti makanan serta pemerkasaan sektor eko-pelancongan.


Siasatan ke atas beberapa individu dalam skandal LCS sudah lengkap: SPRM

Suruhanjaya Pencegahan Rasuah Malaysia (SPRM) telah melengkapkan kertas siasatan terhadap beberapa individu yang mempunyai kaitan dengan dakwaan penyelewengan dalam pengendalian projek pembinaan Kapal Tempur Pesisir (LCS).

Kenyataan SPRM hari ini memaklumkan kertas siasatan itu telah dikemukakan kepada Jabatan Peguam Negara dengan saranan agar mempertimbang pertuduhan terhadap beberapa individu, lapor Bernama.

“Seterusnya, SPRM akan menerima arahan lanjut hasil daripada kajian Pejabat Peguam Negara terhadap kertas siasatan tersebut,” katanya.

Semalam, Jemaah Menteri menggesa SPRM supaya menyegerakan siasatan berhubung isu LCS.

Perdana Menteri Datuk Seri Ismail Sabri Yaakob berkata perkara itu telah dibincangkan secara terperinci pada mesyuarat Jemaah Menteri dan meminta Peguam Negara agar melakukan pendakwaan jika terdapat bukti kukuh serta mengheret pihak yang bertanggungjawab ke muka pengadilan.

Khamis lepas, Jawatankuasa Kira-Kira Wang Negara mendedahkan sembilan prosiding berhubung isu LCS, yang bermula pada 18 Nov 2020, mendapati tiada satu kapal LCS telah disiapkan walaupun kontrak projek bernilai RM6.083 bilion itu, yang diberikan secara rundingan, memperuntuk bahawa lima kapal harus disiap dan diserahkan setakat Ogos 2022.


Polis serbu klinik keluar sijil vaksin palsu

Polis menahan tujuh individu tempatan termasuk tiga wanita berumur lingkungan 20 hingga 35 tahun yang merupakan pekerja dan pemilik sebuah poliklinik dipercayai terbabit dalam aktiviti pemalsuan cara memperoleh dan mengeluarkan sijil vaksinasi secara tidak sah di Selangor.

Ketua Polis Selangor Datuk Arjunaidi Mohamed berkata dalam serbuan di poliklinik berkenaan, polis turut merampas peralatan komputer yang dipercayai boleh digunakan untuk mengisi data pesakit ke dalam aplikasi MySejahtera, menurut laporan Bernama.

Beliau berkata walaupun poliklinik tersebut menerima vaksin Covid-19 daripada Kementerian Kesihatan Malaysia (KKM), namun kandungan botol vaksin dibuang dan dipulangkan kepada KKM sebagai tanda sudah dicucuk dan sijil vaksinasi dikeluarkan.

Bercakap pada sidang media di sini hari ini, Arjunaidi berkata modus operandi poliklinik itu adalah bagi individu yang tidak mahu menerima vaksin (antivaksin), mereka tidak akan disuntik tetapi hanya dikeluarkan sijil selepas dikenakan bayaran tertentu.

Katanya pada peringkat awal, pelanggan akan dikenakan bayaran sehingga RM3,000 tetapi kemudiannya berdasarkan laporan yang diterima harganya turun kepada RM500.

Beliau juga tidak menafikan terdapatnya persaingan harga dari kumpulan lain yang menawarkan perkhidmatan yang sama dan serbuan itu dilakukan susulan pesanan ringkas yang tular melalui aplikasi WhatsApp yang menawarkan khidmat pendaftaran vaksinasi menerusi aplikasi MySejahtera.

“Hasil penelitian di dalam komputer riba yang dirampas mendapat terdapat 5,601 pesakit yang telah didaftarkan sebagai penerima vaksinasi ke dalam sistem MySejahtera dan siasatan lanjut sedang dijalankan bagi mengenal pasti jumlah yang didaftarkan tanpa menerima suntikan,” katanya.

Arjunaidi berkata modus operandi yang digunakan dalam kes itu ialah dengan cara mendapatkan pelanggan melalui sebaran WhatsApp dan juga kenalan terdekat.

Beliau berkata kertas siasatan telah dibuka di bawah Seksyen 269 Kanun Keseksaan serta 22 (d) Akta Pencegahan dan Pengawalan Penyakit Berjangkit 1988.


Rayuan Azeez gugur sembilan tuduhan rasuah, AMLA ditolak

Mahkamah Rayuan hari ini (5 September 2022) menolak permohonan Ahli Majlis Tertinggi UMNO Datuk Seri Abdul Azeez Abdul Rahim bagi membatalkan 9 daripada 13 tuduhan menerima rasuah dan pengubahan wang haram melibatkan RM5.2 juta.

Panel tiga hakim diketuai Datuk Seri Kamaludin Md Said yang bersidang bersama Datuk Abu Bakar Jais dan Datuk Che Mohd Ruzima Ghazali, menggugurkan empat pertuduhan di bawah Akta Pengubahan Wang Haram (AMLA).

Peguam Azeez, Amer Hamzah Arshad pada sidang media selepas prosiding pagi ini berkata empat pertuduhan itu digugurkan setelah Mahkamah Persekutuan memutuskan bahawa maklumat lokasi kejadian iaitu di sekitar Lembah Klang terlalu umum, dan akan memprejudiskan Azeez.

Beliau berkata bagaimanapun, bagi sembilan lagi pertuduhan, perbicaraan akan diteruskan di Mahkamah Sesyen Kuala Lumpur, yang kali terakhir mendengar kes itu pada 18 Disember 2020.

Pada 13 Mac 2021, Mahkamah Tinggi Kuala Lumpur menolak permohonan Azeez untuk membatalkan 13 pertuduhan yang dihadapinya itu.

Keputusan itu dibuat Hakim Datuk Muhammad Jamil selepas mendengar hujah Timbalan Pendakwa Raya Aslinda Ahad dan peguam Amer Hamzah yang mewakili Azeez.

Muhammad berkata, keputusan itu juga dibuat selepas mendapati kesemua pertuduhan itu tidak cacat dan berlandaskan peruntukan undang-undang.

Selain itu, kata beliau, alasan yang dikemukakan pemohon (Abdul Azeez) adalah defektik, mala fide dan bertentangan dengan polisi awam, selain bermotifkan politik dan tidak berasas.

Susulan itu, Azeez mengemukakan rayuan untuk menggugurkan pertuduhan berkenaan di Mahkamah Rayuan.

Azeez, 54, yang juga Ahli Parlimen Baling menghadapi tiga tuduhan menerima rasuah berjumlah RM5.2 juta berkaitan projek jalan raya di Perak dan Kedah serta 10 pertuduhan pengubahan wang haram mencecah jutaan ringgit.

Projek itu dilaporkan melibatkan Lebuhraya Persisiran Pantai Baru dan kerja-kerja menaik taraf Jalan Persekutuan FT005 (Teluk Intan ke Kampung Lekir, Perak).

Mengikut kertas pertuduhan, Azeez didakwa melakukan perbuatan itu di CIMB Bank, Jalan Tun Perak di ibu negara pada 8 Disember 2010 dan di Affin Bank, Pusat Bandar Puchong, Selangor pada 13 Jun 2017, dan 10 April 2018.

Selain itu dia turut didakwa atas 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.

Pendakwaan terhadapnya dibuat mengikut Seksyen 28(1)(c) Akta SPRM 2009 serta dibaca bersama Seksyen 16(a)(A) dan Seksyen 24(1) akta sama yang memperuntukkan hukuman penjara maksimum 20 tahun dan denda.

Terdahulu, Azeez tiba di Mahkamah Rayuan di Kompleks Istana Kehakiman di Putrajaya, kira-kira jam 8.58 pagi diiringi peguamnya.


Jangkitan di Sarawak makin parah, kes melonjak 5,291

Jangkitan Covid-19 di Sarawak semakin membimbangkan apabila dalam tempoh 24 jam sehingga 12 tengah hari tadi merekodkan lonjakan tertinggi, sekali gus menyaksikan negeri itu menjadi penyumbang kepada jumlah keseluruhan kes di negara ini.

Berdasarkan data terbaharu dikeluarkan Kementerian Kesihatan (KKM) hari ini, dalam tempoh 24 jam itu Sarawak merekodkan 5,291 jangkitan positif Covid-19, berbanding 3,743 kes semalam – meningkat empat hari berturut-turut.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu sebanyak 19,198 jangkitan baharu direkodkan, menjadikan keseluruhan kes sejak awal tahun lalu kepada 1,979,698 kes.

Mengikut data itu, lima negeri termasuk Sarawak merekodkan peningkatan jangkitan baharu hari ini.

Kelantan mencatatkan peningkatan kes daripada 1,320 jangkitan semalam kepada 1,435 hari ini; diikuti Negeri Sembilan (283 hari ini, 198 semalam); Putrajaya (32 kes hari ini, 24 semalam); dan Labuan (tiga kes hari ini, dua kes semalam).


Mahkamah diberitahu petisyen batal kemenangan Mas Ermieyati cacat

Petisyen pilihan raya difailkan bekas calon Barisan Nasional (BN) Parlimen Masjid Tanah, Abdul Hakim Abdul Wahid bagi membatalkan keputusan Pilihan Raya Umum ke-15 (PRU-15) di kerusi itu adalah cacat dan mesti dibatalkan.

Perkara itu diberitahu peguam Mohd Faizi Che Abu yang mewakili Ahli Parlimen Masjid Tanah, Datuk Mas Ermieyati Samsudin yang dinamakan sebagai responden dalam petisyen berkenaan, ketika sebutan kes di Mahkamah Tinggi Ayer Keroh hari ini (17 Januari 2023).

Beliau berhujah demikian ketika mengemukakan empat bantahan awal terhadap permohonan Abdul Hakim.

Ia termasuk isu pemfailan petisyen berkaitan dakwaan rasuah wang dan jamuan dilakukan di luar masa ditetapkan Akta Kesalahan Pilihan Raya (AKPR) 1954.

Mohd Faizi memberitahu mahkamah, Seksyen 38 (1) akta itu menyatakan petisyen pilihan raya mesti dikemukakan dalam tempoh 21 hari selepas keputusan pilihan raya diwartakan.

Namun, katanya, pengecualian bagi dakwaan perbuatan rasuah mengikut Seksyen 38 (1) (a), boleh dikemukakan pada bila-bila masa dalam tempoh 28 hari selepas tarikh pembayaran atau perlakuan yang didakwa itu.

“Dalam kes ini, keputusan pilihan raya diwartakan 14 Disember 2022, namun petisyen difailkan pada 3 Januari lalu. Perlakuan rasuah didakwa berlaku pada tarikh pilihan raya 19 November 2022 dan tarikh akhir pemfailan petisyen adalah pada 17 Disember 2022.

“Jadi kami menghujahkan petisyen ini lebih daripada 28 hari. Kedua, soal pelantikan peguam yang tidak mengikut undang-undang apabila tidak disetem kerana ia turut membabitkan duti setem dan sebagainya, juga menyebabkan petisyen ini tidak sah dan cacat,” katanya menurut laporan BH. Beliau dibantu peguam, Ahmad Nazrin Abu Bakar.

Mohd Faizi turut berhujah, pempetisyen gagal memperincikan dakwaan bagaimana jamuan menghargai sukarelawan pilihan raya yang diadakan selepas tarikh pilihan raya berlangsung boleh mempengaruhi keputusan pilihan raya bagi Parlimen itu.

Katanya, responden juga menghujahkan pempetisyen melakukan kesilapan kerana tidak menamakan pegawai pengurus pilihan raya dan pegawai Suruhanjaya Pilihan Raya (SPR) dalam petisyen itu.

“Dalam semua petisyen pilihan raya, kita akan menamakan pegawai pengurus pilihan raya dan SPR, namun dalam kes ini tidak dinyatakan.

“Pempetisyen memohon supaya keputusan dibatalkan dan seterusnya satu pilihan raya baharu diadakan. Bagaimana mahkamah hendak keluarkan perintah untuk mengadakan pilihan raya terhadap pihak yang tidak dinamakan dalam prosiding ini,” katanya.

Abdul Hakim diwakili peguam, Datuk Khairul Abd Kadir dan Wan Hamidah Wan Ismail.

Mahkamah kemudian mengarahkan responden memfailkan hujahan bertulis pada 25 Januari dan jawapan oleh pempetisyen pada 27 Januari, sebelum memberikan keputusan bantahan awal itu pada 31 Januari ini.

Pada 3 Januari lalu, Abdul Hakim memfailkan petisyen itu di Mahkamah Pilihan Raya Melaka bagi membatalkan kemenangan Mas Ermieyati yang bertanding atas tiket Perikatan Nasional (PN) atas dakwaan berlaku sogokan berbentuk wang dan jamuan bagi meraih undi pada PRU15 lalu.

Mas Ermieyati menang dengan majoriti 4,411 undi dalam pertandingan empat penjuru selepas menewaskan Abdul Hakim, Mutalib Uthman mewakili Ikatan Demokratik Malaysia (MUDA) dan Handrawirawan Abu Bakar, calon Parti Pejuang Tanah Air (PEJUANG).


96 kematian akibat Covid-19 semalam, kes aktif kembali melonjak

Jumlah kematian akibat Covid-19 dalam tempoh 24 jam semalam meningkat kepada 96 kes, termasuk 21 kematian ‘Brought in Death’ (BID), berbanding 76 kes yang dilaporkan pada Rabu, lapor Kementerian Kesihatan (KKM) hari ini.

Angka itu menjadikan keseluruhan kes kematian sejak wabak Covid-19 melanda negara awal tahun lalu kepada 28,234 kes, termasuk 5,701 pesakit yang meninggal dunia sebelum dibawa ke hospital atau BID.

Daripada angka kematian semalam, Sarawak merekodkan jumlah tertinggi iaitu membabitkan seramai 21 pesakit, diikuti Sabah (16); Perak (14); Kelantan (13); Selangor (12); Johor (10); Pulau Pinang (enam); masing-masing dua di Pahang dan Terengganu; dan masing-masing satu di Kedah, dan Perlis.

Tiada kematian direkodkan di Melaka, Negeri Sembilan, Kuala Lumpur, Labuan dan Putrajaya.

Sejak awal tahun lalu sehingga semalam, sembilan negeri merekodkan angka kematian akibat Covid-19 melebihi 1,000 kes.

Ia melibatkan Selangor dengan 9,548 kes, diikuti Johor (3,572 kes); Kuala Lumpur (2,538 kes); Sabah (2,443 kes); Kedah (1,946 kes); Pulau Pinang (1,550 kes); Negeri Sembilan (1,218 kes); Sarawak (1,164 kes); dan Perak (1,047 kes).

Daripada jumlah keseluruhan kematian itu, 54.3 peratus adalah dalam kalangan pesakit berumur 60 tahun ke atas; 45.4 peratus (berusia 18 hingga 59 tahun); 0.1 peratus (12 hingga 17 tahun); dan 0.2 peratus (0 hingga 11 tahun).

Sebanyak 66.7 peratus yang meninggal dunia itu pula tidak divaksin, 22.6 peratus belum lengkap divaksin dan 10.7 peratus telah melengkapkan vaksinasi. Sebanyak 57.1 peratus pula membabitkan kaum lelaki dan 42.9 adalah wanita.

Sementara itu, KKM juga memaklumkan jumlah kes aktif kembali meningkat kepada 89,337 semalam berbanding 81,955 kes sehingga Rabu lalu.

Susulan itu, jumlah pesakit yang menjalani kuarantin di rumah turut meningkat kepada 70,896 berbanding 62,857 pada Rabu.

Bagaimanapun, jumlah pesakit di PKRC turun kepada 11,581 berbanding 11,966 pada Rabu, hospital (6,194 semalam, 6,466 Rabu), sementara pesakit di unit rawatan rapi kekal pada 666 kes, termasuk 206 yang memerlukan alat bantuan pernafasan.

Tiga negeri kekal mencatat kes aktif tertinggi iaitu Selangor seramai 15,752 kes, Sarawak (12,406 kes); dan Johor (11,453 kes).


Berat beg berlebihan undang kemudaratan

Isu beg sekolah yang terlalu berat acap kali menjadi keluhan ibu bapa dan pelajar. Bayangkan, seorang pelajar sekolah rendah yang mempunyai berat kira-kira 20 kilogram (kg) terpaksa memikul berat beg sekitar enam kg hampir setiap hari.

Secara umum, purata empat buku yang perlu dibawa bagi setiap mata pelajaran. Dianggarkan dalam sehari, terdapat lima subjek, maka hampir setiap hari pelajar perlu memikul sekitar 20 buku. Ini belum termasuk dengan alatan menulis, botol air, bekal makanan, alatan seni, kertas lukisan dan lain-lain.

Sering kali juga beg terpaksa ditukar tidak sampai setahun kerana gagal menampung berat barangan yang terlalu berat. Kajian mendapati berat beg sekolah kanak-kanak yang berlebihan boleh mendatangkan kemudaratan seperti kecederaan dan kesakitan kepada anggota badan.

Malah penggunaan dalam masa yang lama akan menyebabkan postur badan membengkok. Demi menyeimbangkan badan ketika membawa bebanan berat juga menyakitkan leher kerana ia akan sedikit melengkung, selain turut mendatangkan kesakitan pada bahu.

Bebanan berlebihan yang diletakkan pada bahu, memaksa otot depan bahu bekerja lebih lantas mengakibatkan otot menjadi tegang dan tidak seimbang. Lebih malang lagi sekiranya tidak diatasi, sakit lutut juga akan terjadi kepada kanak-kanak disebabkan perubahan postur badan dan cara berjalan yang tidak betul untuk tempoh terlalu lama.

Pensyarah Pusat Kajian Pendidikan dan Kesejahteraan Komuniti Universiti Kebangsaan Malaysia (UKM), Dr. Anuar Ahmad berkata, berat beg sekolah yang digalas perlu hanya 10 peratus atau 20 peratus berbanding berat badan murid kerana akan mengganggu tumbesaran dan kesihatan anak-anak dalam jangka panjang.

“Jika berat badan murid ialah 30 kilogram maka beg galas sekolah mereka adalah maksimum tiga kilogram manakala beg tarik pula berat maksimum ialah enam kilogram.

“Kesihatan anak-anak adalah keutamaan kita, kerana sudah tentunya anak-anak tidak bersuara. Hanya mampu mengeluh keletihan setiap kali pulang dar sekolah,” katanya dalam sebuah hantaran di media sosial, Facebook.

Jelasnya, amalan mengalas beg sekolah yang berlebihan berat setiap hari akan mengganggu tumbesaran dan kesihatan anak-anak dalam jangka panjang.

Anuar menegaskan garis panduan berat beg sekolah perlu dikuatkuasakan demi kesejahteraan dan kesihatan murid-murid.